**Zakon o upravljanju otpadom**

 **(**Prednacrt)

# POGLAVLJE I - OPĆE ODREDBE

Član 1.

## (Predmet)

Ovim Zakonom uređuju se osnovni zahtjevi upravljanja otpadom, hijerarhija u upravljanju otpadom, načela upravljanja otpadom, klasifikacija i kategorizacija otpada, nadležnosti u upravljanju otpadom, planiranje upravljanja otpadom, subjekti upravljanja otpadom, odgovornosti i obaveze u upravljanju otpadom, organizovanje upravljanja otpadom, produžena odgovornost proizvođača, upravljanje posebnim kategorijama otpada, postupak izdavanja dozvola, prekogranični promet otpada, informacioni sistem o upravljanju otpadom, ciljevi upravljanja otpadom, javna usluga upravljanja otpadom, centar za upravljanje otpadom, deponije otpada, ekonomski instrumenti upravljanja otpadom, upravni i inspekcijski nadzor, kao i druga pitanja od značaja za upravljanje otpadom.

Član 2.

## (Pozivanje na pravnu stečevinu Europske unije)

Ovim Zakonom preuzimaju se slijedeći pravni akti Europske unije:

1. Direktiva 2008/98/EZ Europskog parlamenta i Vijeća od 19. novembra 2008. o otpadu i stavljanju izvan snage određenih direktiva (SL L 312, 22. 11. 2008.) kako je posljednji put izmijenjena Direktivom (EU) 2018/851 Europskog parlamenta i Vijeća od 30. maja 2018. o izmjeni Direktive 2008/98/EZ o otpadu (SL L 150, 14. 6. 2018.);
2. Direktiva Vijeća 1999/31/EZ od 26. aprila 1999. o deponijama otpada (SL L 182, 16. 7. 1999.) kako je posljednji put izmijenjena Direktivom (EU) 2018/850 Europskog parlamenta i Vijeća od 30. maja 2018. o izmjeni Direktive 1999/31/EZ o deponijama otpada (SL L 150, 14. 6. 2018.);
3. Direktiva 94/62/EC Europskog parlamenta i Vijeća od 20. decembra 1994. o ambalaži i ambalažnom otpadu (SL L 365, 31.12.1994.);
4. Direktiva 2012/19/EU Europskog parlamenta i Vijeća od 4. jula 2012. o otpadu od električne i elektronske opreme (preinačena) (Tekst značajan za EGP) (SL L 197, 24.7.2012.)
5. Direktiva 2000/53/EC Europskog parlamenta i Vijeća od 18. septembra 2000. godine otpadnim vozilima (SL L 269, 21.10.2000.);
6. Direktiva 2006/66/EC Europskog parlamenta i Vijeća od 6. septembra 2006. o baterijama i akumulatorima i o otpadnim baterijama i akumulatorima te stavljanju izvan snage Direktive 91/157/EEZ (Tekst značajan za EGP) (SL L 266, 26.9.2006.);
7. Direktiva 2010/75/EU o industrijskim emisijama Europskog parlamenta i Vijeća od 24. novembra 2010. o industrijskim emisijama (integrirano sprečavanje i kontrola onečišćenja) (preinačeno) (Tekst značajan za EGP) (SL L 334/17, 17.12.2010.);
8. Direktiva 86/278/EEC Vijeća od 12. juna 1986. o zaštiti okoliša, posebno tla, kod upotrebe mulja iz uređaja za pročišćavanje otpadnih voda u poljoprivredi (SL L 181, 4.7.1986.)
9. Direktiva 87/217/EEC Vijeća od 19. marta 1987. o sprječavanju i smanjenju zagađenja okoliša azbestom (OJ L 85, 28.3.1987);
10. Direktiva 96/59/EC Vijeća od 16. septembra 1996. o odlaganju polihloriranih bifenila i polihloriranih terfenila (SL L 243, 24.9.1996);
11. Direktiva 2006/21/EC Evropskog parlamenta i Vijeća od 15. marta 2006. o upravljanju otpadom iz industrije vađenja minerala i izmjenama Direktive 2004/35/EC
12. Direktiva (EU) 2019/904 Europskog parlamenta i Vijeća od 05. juna 2019. godine o smanjenju utjecaja određenih plastičnih proizvoda na okoliš (Tekst značajan za EGP) (SL L 155, 12.6.2019);
13. Direktiva 2008/98/EC Europskog parlamenta i Vijeća od 19. novembra 2008. godine o opasnom otpadu i stavljanju izvan snage određenih direktiva (Tekst značajan za EGP) (SL L 312, 22.11.2008);
14. Uredba (EC) br. 2024/1157 Europskog parlamenta i Vijeća od 11. aprila 2024. o pošiljkama otpada, izmjeni uredbi (EU) 1257/2013 i (EU) 2020/1056 te stavljanju van snage Uredbe (EZ) br. 1013/2006 (SL L 2024/1157, 30.04.2024.);
15. Uredba (EU) 2019/1021 Europskog parlamenta i Vijeća od 20. lipnja 2019. o postojanim organskim onečišćujućim tvarima (preinaka) (Tekst značajan za EGP.) (SL L 169, 25.6.2019.).

Član 3.

## (Cilj Zakona)

Cilj ovog zakona je podsticanje i osiguranje uslova za:

1. upravljanje otpadom na način na koji se ne ugrožava zdravlje ljudi i okoliš;
2. prevenciju nastajanja otpada;
3. preradu otpada za ponovnu upotrebu i reciklažu, izdvajanje sekundarnih sirovina i materijala i njihovo korištenje za proizvodnju energije;
4. smanjenje količina otpada za odlaganje kao i sigurno odlaganje otpada na način koji ne ugrožava zdravlje ljudi i okoliš;
5. sanaciju neuređenih deponija;
6. praćenje stanja postojećih i novoformiranih deponija;
7. razvijanje svijesti o pravilnom upravljanju otpadom;
8. osiguranje uslova za uspostavu cirkularne ekonomije u oblasti upravljanja otpadom;
9. sveobuhvatno vođenje podataka o upravljanju otpadom i svim akterima u Informacionom sistemu upravljanja otpadom.

Član 4.

## (Primjena Zakona)

Odredbe ovog Zakona ne primjenjuju se na:

1. plinovite tvari koje se ispuštaju u atmosferu;
2. zemlju/tlo (in situ) uključujući neiskopano onečišćeno tlo i građevine trajno povezane sa zemljištem;
3. nekontaminirano ili nezagađeno tlo i druge materijale iz prirode iskopane tokom građevinskih aktivnosti ako je nedvojbeno da će se taj materijal koristiti za građevinske svrhe u svom prirodnom obliku na lokaciji sa koje je iskopan, te na višak iskopa koji u skladu sa propisima kojim se uređuje rudarstvo predstavlja mineralnu sirovinu;
4. radioaktivni otpad;
5. deaktivirani eksplozivi;
6. fekalije, ako nisu obuhvaćene tačkom (h) ovog stava, slama i drugi neopasni poljoprivredni ili šumski materijal koji se nalazi u prirodi i koji se koristi u poljoprivredi, šumarstvu ili za proizvodnju energije iz takve biomase postupcima ili metodama koje ne štete okolišu i ne ugrožavaju zdravlje ljudi;
7. otpadne vode;
8. nusproizvodi životinjskog porijekla, osim proizvoda namijenjenih spaljivanju, odlaganju na deponije ili upotrebi u postrojenjima na bioplin ili kompost;
9. strvine životinja koje nisu zaklane nego su uginule, uključujući životinje usmrćene radi istrebljenja epizootskih bolesti;
10. otpad koji nastaje pri istraživanju, eksploataciji, oplemenjivanju i skladištenju mineralnih sirovina te pri radu kamenoloma;
11. tvari koje su namijenjene upotrebi kao krmiva.

Član 5.

## (Definicije i pojmovi)

U smislu ovoga Zakona, slijedeći pojmovi imaju ovo značenje:

* **ambalaža** je svaki proizvod, neovisno o vrsti materijala od kojega je izrađen, koji se koristi za držanje, zaštitu, rukovanje, isporuku i predstavljanje robe, od sirovina do gotovih proizvoda, od proizvođača do krajnjih korisnika odnosno potrošača, te se ambalažom smatraju i nepovratni predmeti namijenjeni za izradu ambalaže koja će se koristiti za navedene namjene kao i pomoćna sredstva za pakovanje, koja služe za omatanje ili povezivanje robe, pakovanje, nepropusno zatvaranje, pripremu za otpremu i označavanje robe, a sastoji se od:

- prodajne ili primarne ambalaže u kojoj se proizvod prodaje ili daje konačnom potrošaču na prodajnom mjestu ambalaže

- skupne ili sekundarne ambalaže koja sadržava više proizvoda u prodajnoj ili primarnoj ambalaži tako da je proizvod pristupačan potrošaču u skupini i pojedinačno ili koja služi samo u svrhu punjenja polica na prodajnom mjestu, a može se izdvojiti od proizvoda bez da utječe na njegova svojstva i

- transportne ili tercijarne ambalaže koja je zaštitna ambalaža kojom se omogućava prijevoz, pretovar i rukovanje određenom količinom proizvoda pakiranog samo u prodajnoj ili u prodajnoj i skupnoj ambalaži, pri čemu ova vrsta ambalaže ne uključuje spremnike (kontejneri) za cestovni, željeznički, brodski i zračni prijevoz robe;

* **ambalažni otpad** je svaka ambalaža i ambalažni materijal koji je otpad osim ostataka koji nastaju u proizvodnji ambalaže;
* **biootpad** je biološki razgradiv otpad iz vrtova i parkova, hrana i kuhinjski otpad iz domaćinstava, restorana, ugostiteljskih i maloprodajnih objekata i slični otpad iz prehrambene industrije;
* **biorazgradivi otpad** je svaki otpad koji je pogodan za aerobnu ili anaerobnu razgradnju, kao što je hrana, vrtni otpad, papir i karton;
* **biorazgradiva plastika**je plastika koja se može fizikalno i biološki razgraditi, na način da na kraju razgradnje nastane ugljikov dioksid (CO2), biomasa i voda, te da se može iskoristiti kompostiranjem i anaerobnom digestijom;
* **centar za upravljanje otpadom** je sistem građevina i uređaja za tretman, povrat komponenti i/ili zbrinjavanje otpada; centri mogu biti općinski, međuopćinski, gradski, među– gradski, kantonalni, međukantonalni i regionalni;
* **centar za ponovnu upotrebu** je građevina ili dio građevine u kojem se obavljaju postupci ponovne upotrebe;
* **davatelj javne usluge** je javno ili privatno preduzeće koje obavlja poslove sakupljanja komunalnog otpada i posjeduje dozvolu za upravljanje otpadom;
* **dekategorizacija** je postupak kojim centar za ponovnu upotrebu za određenu količinu i vrstu robe umjesto statusa otpada uspostavlja status proizvoda;
* **deponija** je građevina namijenjena konačnom odlaganju otpada na površinu ili pod zemlju odnosno podzemna deponija uključujući:

– interna deponija otpada na kojem proizvođač odlaže svoj otpad na samom mjestu proizvodnje

– deponija otpada ili njen dio koji se može koristiti za privremeno skladištenje otpada (npr. za razdoblje duže od jedne godine) i

– iskorištene površinske kopove (eksploatacijska polja) ili njihove iskorištene dijelove nastale rudarskom eksploatacijom i/ili istraživanjima koji su pogodni za odlaganje otpada u skladu sa posebnim propisom kojim se uređuje odlaganje otpada i koji su predviđeni i mogući u skladu sa propisima kojima se uređuje rudarstvo

Ne smatra se deponijom otpada građevina ili skladište gdje se otpad istovara radi omogućavanja njegove pripreme za daljnji prijevoz do mjesta iskorištenja otpadnih materijala, tretmana ili odlaganja na drugim lokacijama, mjesto skladištenja otpada prije iskorištenja ili tretmana istoga u razdoblju do tri godine i mjesto skladištenja otpada prije zbrinjavanja u razdoblju do godine dana.

* **distributer proizvoda** je privredno društvo ili preduzetnik koje obezbjeđuje proizvode radi stavljanja u promet ili davanja na korištenje krajnjem korisniku;
* **djelatnost upravljanja otpadom** obuhavata jednu ili više aktivnosti u koju spadaju sakupljanje, transport, skladištenje, tretman, odnosno ponovno iskorišćenje ili odlaganje otpada, kao i uvoz, izvoz i tranzit otpada;
* **dozvola za upravljanje otpadom** je rješenje nadležnog organa kojim se pravnom i fizičkom licu (obrtniku) odobrava obavljanje jedne ili više aktivnosti iz delatnosti upravljanja otpadom i utvrđuju uslovi postupanja sa otpadom na način koji obezbeđuje najmanji rizik po zdravlje ljudi i okoliš;
* **energetska iskorištenje otpada** je korištenje otpada kao goriva ili na drugi način za proizvodnju energije (u okviru postupka R1);
* **finansijska garancija** je bankarska garancija ili drugi odgovarajući ekvivalentni finansijski instrument (polisa osiguranja i drugo) kojom se garantuje naknada štete uzrokovane upravljanjem otpadom;
* **građevinski objekti za upravljanje otpadom** su građevine za sakupljanje otpada uključujući skladišta otpada, pretovarne stanice i reciklažna dvorišta, građevine za obradu otpada, uključujući deponije otpada, centre za upravljanje otpadom i reciklažna dvorišta za građevinski otpad;
* **građevinski otpad** je otpad koji nastaje prilikom građenja novog objekta, održavanja, rekonstrukcije, adaptacije i rušenja građevinskih objekata;
* **industrijski otpad** je otpad koji nastaje u proizvodnim procesima u industriji ili sa lokacije na kojoj se nalazi industrija osim jalovine I pratećih mineralnih sirovina rudnika I kamenoloma,
* **inertni otpad** je otpad koji nije podložan značajnim fizičkim, hemijskim ili biološkim promjenama. Interni otpad se neće rastvarati, spaljivati ili na drugi način fizički ili hemijski obrađivati, biološki razgrađivati ili nepovoljno uticati na druge supstance sa kojima dolazi u kontakt na način da prouzrokuje zagađenje okoliša ili ugrožavanje zdravlja ljudi. Ukupna vlažnost, sadržaj polutanata u otpadu i ekotoksičnost filtrata mora biti neznatna da ne bi došlo do ugrožavanja kvaliteta površinskih i podzemnih voda;
* **kategorizacija otpada** jeste postupak ispitivanja kojim se utvrđuju fizičko-hemijske, hemijske i biološke osobine i sastav otpada, odnosno određuje da li otpad sadrži ili ne sadrži jednu ili više opasnih karakteristika
* **klasifikacija otpada** jeste postupak svrstavanja otpada na jednu ili više lista otpada koje su utvrđene posebnim propisom, a prema njegovom porijeklu, sastavu i daljoj namjeni
* **kabasti otpad** je otpad iz domaćinstava i sličan otpad iz drugih izvora, koji se ne uklapa zbog veličine, oblika ili težine u kontejnere ili posude koje se koriste za sakupljanje komunalnog otpada, uključujući i otpad napravljen od miješanog materijala (namještaj, dušeci, okovi, tapaciri i tepisi) i otpad napravljen od jednog materijala (plastika, tekstil, drvo, metal, koža i staklo);
* **kanalizacioni mulj** je otpad koji nastaje prilikom obradaa komunalnih otpadnih voda u uređajima i postrojenjima za prečišćavanje;
* **katalog otpada** je popis otpada prema svojstvima i mjestu nastanka, razvrstan na grupe, podgrupe i vrste otpada sa djelatnostima čijim obavljanjem se proizvodi otpad;
* **komercijalna otpadna ambalaža** je otpad od primarne, sekundarne i tercijarne ambalaže koji nastaje u procesu proizvodnje, maloprodaje, uslužnim i drugim djelatnostima, kao i obavljanjem poslova u poljoprivredi, šumarstvu, ribarstvu, saobraćaju i turizmu;
* **komunalna otpadna ambalaža** je otpad od primarne i sekundarne ambalaže koji nastaje u domaćinstvima (kućni otpad);
* **komunalni otpad**  je miješani otpad i odvojeno sakupljeni otpad iz domaćinstva, papir, karton, staklo, metal, plastika, biootpad, drvo, tekstil, ambalaža, otpadna električna i elektronska oprema, otpadne baterije i akumulatori i kabasti otpad, sakupljeni otpad iz drugih izvora gdje je takav otpad sličan po svojoj prirodi i sastavu komunalnom otpadu, osim otpada iz proizvodnje, poljoprivrede, šumarstva, ribarstva, septičkih jama i otpada od održavanja kanalizacione mreže i obrade otpadnih voda, uključujući kanalizacioni mulj, otpadna vozila ili građevinski otpad i otpad od rušenja objekata;
* **kompostiranje** jeste tretman biorazgradivog otpada pod dejstvom mikroorganizama, u cilju stvaranja komposta, u prisustvu kiseonika i pod kontrolisanim uslovima;
* **lagane plastične vrećice** za nošenje su plastične vrećice za nošenje sa ručkom debljine stijenke jednakom ili manjom od 50 mikrometara;
* **lokacija upravljanja otpadom** je prostor na kojem se obavlja djelatnost upravljanja otpadom i određen je katastarskom česticom ili s više katastarskih čestica u katastarskoj općini, a koja je definisana dozvolom za upravljanje otpadom i uključuje lokaciju na kojoj se postavlja mobilni uređaj za obradu otpada i/ili lokaciju skladišta i/ili tretmana i/ili na kojoj se nalazi reciklažno dvorište uključujući i mjesto na kojoj se nalazi mobilno reciklažno dvorište.
* **medicinski otpad** je otpad koji nastaje pružanjem zdravstvenih usluga u objektima u kojima se obavlja zdravstvena zaštita ljudi ili životinja kao i druga mjesta u kojima se vrše zdravstevene i druge usluge i vršenjem naučnih istraživanja i eksperimenata u oblasti medicine;
* **miješani komunalni otpad** je otpad iz domaćinstva preostao nakon odvajanja pojedinih frakcija komunalnog otpada za koji je predviđena mogućnost selektivnog sakupljanja, uključujući komunalnu otpadnu ambalažu;
* **ministarstvo** je Federalno ministarstvo okoliša i turizma;
* **mobilno postrojenje za obradu otpada** je pokretna tehnička jedinica u kojoj se otpad obrađuje na mjestu nastanka ili na mjestu ugradnje u materijale postupcima obrade, osim postupaka R1, D1, D2, D3, D4, D5, D6, D7, D10, D11 i D12 iz Priloga I. ovog Zakona;
* **najbolje raspoložive tehnike** su najbolje raspoložive tehnike koje su u u skladu sa važećim propisima kojim se uređuje zaštita okoliša;
* **neopasni otpad** je otpad koji nema karatkeristike opasnog otpada i nije definisan kao "opasni Otpad";
* **neuređena deponija** je mjesto gde jedinice lokalne samouprave odlažu otpad u polukontrolisanim uslovima, kojim upravlja javno komunalno preduzeće i koje ima određenu infrastrukturu (ogradu, kapiju, buldožer), a deponija nije izgrađeno u skladu sa propisom kojim se uređuje odlaganje otpada na sanitarnu deponije (nema vodonepropusni sloj, drenažni sistem za odvođenje otpadnih voda i dr.)
* **notifikacijski postupak** je postupak prethodne pisane obavijesti i odobrenja u prekograničnom prometu pošiljki otpada koje podliježu postupku koji je predviđen posebnim propisom kojim se uređuje prekogranični promet otpada;
* **odstranjivanje otpada** je postupak obrade koji nije prerada, pa ni u slučaju kada se tim postupkom kao sekundarna posljedica dobija materija ili energija;
* **odlaganje otpada** je jedan od postupaka odstvanjivanja otpada i to podrazumjeva finalno odlaganje u ili na tlo (inertni otpad), na pripremljeno odlagalište (deponije), utiskivanja u tlo. Okolišno nepovoljan, ali još uvijek zastupljen u većini zemalja (obuhvata postupke od D1 do D7 i D12);
* **odvojeno sakupljanje** je sakupljanje otpada na način da se otpad odvaja prema njegovoj vrsti i svojstvima kako bi se olakšala obrada i sačuvala vrijedna svojstva otpada;
* **oksorazgradiva plastika** su plastični materijali kojima su dodati aditivi i koji oksidacijom dovode do fragmentacije plastičnog materijala u mikrofragmente ili do hemijske razgradnje;
* **oksorazgradive plastične vrećice** za nošenje su plastične vrećice za nošenje izrađene od plastičnih materijala kojima su dodani aditivi kojima se katalizira fragmentacija plastičnog materijala u mikrofragmente;
* **opasni komunalni otpad** je opasni otpad iz podgrupe 20 01 i 15 01 Kataloga otpada sa listama koji uobičajeno nastaje u domaćinstvu te opasni otpad koji je po svojstvima, sastavu i količini usporediv s opasnim otpadom koji uobičajeno nastaje u domaćinstvu pri čemu se opasnim komunalnim otpadom smatra sve dok se nalazi kod proizvođača tog otpada;
* **opasni otpad** je svaki otpad koji je utvrđen posebnim propisom i koji ima jednu ili više karakteristika koje prouzrokuju opasnost po zdravlje ljudi i okoliš po svom porijeklu, sastavu ili koncentraciji, kao i onaj otpad koji je naveden u listi otpada kao opasni i reguliran provedbenim propisom;
* **operator** je pravno lice ili fizičko lice obrtnik odgovorno za bilo koju vrstu aktivnosti upravljanja otpadom;
* **operater sistema** je pravno lice koje status operatera sistema stiče na osnovu dozvole Federalnog ministarstva okoliša i turizma i koje na osnovu principa "produžene odgovornosti proizvođača" ispunjava ciljeve za reciklažu posebnih kategorija otpada i koje se bavi aktivnostima organizacije Sistema upravljanja otpadom, sa fokusom na primarni cilj koji se odnosi na ispunjavanje uslova koji su definisani podzakonskim propisima kojim se određuje upravljanje ambalažom i ambalažnim otpadom i upravljanje otpadom od električnih i elektronskih proizvoda kojim se između ostalog određuju i uvjeti za izdavanje i oduzimanje dozvole. Može biti osnovan isključivo od strane pravnih lica koja obavljaju svoju poslovnu djelatnost stavljanjem u promet proizvoda koji poslije upotrebe postaju posebne kategorije otpada.
* **iskorištenje otpada -** jest svaki postupak ponovne obrade i iskorištenja otpada kojim se postiže njegovo korištenje u materijalne ili energetske svrhe. Iskorištenje obuhvaća: korištenje otpada kao goriva, regeneraciju otpada, sve vrste recikliranja, regerneracija kiselina i lužina, ponovna prerada iskoristive nafte, obrada zemljišta korisnog za poljoprivredu (postupci obuhvaćeni kodovima R). Ovaj postupak podrazumjeva odvajanje „željenih“ od „neželjenih“ dijelova i materijala.
* **otpad** znači sve materije ili predmete koje vlasnik odlaže, namjerava odložiti ili se traži da budu odložene u skladu sa jednom od kategorija otpada navedenoj u listi otpada utvrđenoj u provedbenom propisu;
* **otpad od hrane** je otpad koji nastane od hrane u skladu sa zakonom kojim se uređuje bezbjednost hrane;
* **otpad od električne i elektronske opreme** je električna i elektronska oprema koja je otpad kao i sastavni djelovi, komponente, podsklopovi i potrošni materijal koji su dio opreme u vrijeme odbacivanja;
* **otpad u moru** je otpad koji se nalazi u morskoj sredini i u priobalnom području koje je u neposrednom kontaktu sa morem, a koji nastaje kao posljedica ljudskih aktivnosti na kopnu ili moru i nalazi se na površini mora, u vodenom stubu ili na morskom dnu;
* **otpadna ulja** su sva mineralna ili sintetička ulja ili maziva, koja su neupotrebljiva za svrhu za koju su prvobitno bila namijenjena, kao što su hidraulička, motorna, turbinska ulja ili druga maziva, brodska ulja, ulja ili tečnosti za izolaciju ili prenos toplote, ostala mineralna ili sintetička ulja, kao i uljni ostaci iz rezervoara, mješavine ulje-voda i emulzije, u skladu sa Zakonom;
* **otpadno vozilo** je motorno vozilo ili dijelovi vozila koja su otpad i koja vlasnik želi da odloži ili je njihov vlasnik nepoznat;
* **otpadne baterije i akumulatori** su neiskoristive baterije i akumulatori u svojoj originalnoj formi;
* **otpadne gume** su neiskoristive gume u svojoj originalnoj formi;
* **otpadni ribolovni alat** je ribolovni alat koji je otpad, kao i sve posebne komponente, materije i materijali koji su bili dio ribolovnog alata u trenutku njegovog odbacivanja ili su bili pričvršćeni na njega;
* **piroliza otpada** jeste hemijski proces tokom kojeg dolazi do razlaganja organske frakcije otpada pri povišenoj temperaturi i u odsustvu kiseonika;
* **polihlorovana jedinjenja** su jedinjenja koja obuhvataju polihlorovane bifenile, polihlorovane terfenile, monometiltetrahlorodifenil metan, monometil-dihloro-difenil metan, monometil-dibromo-difenil metan, bilo koju smješu koja sadrži te supstance ukupnog masenog udjela većeg od 0,005 % (u daljem tekstu: PCB);
* **podzemno skladište** je mjesto za odlaganje otpada u dubokoj geološkoj šupljini kao što su bivši rudnici soli;
* **ponovno korištenje (ili ponovna upotreba)** znači svaku aktivnost kojom se omogućava ponovno korištenje proizvoda ili dijelova za namjenu za koju je prvobitno korišten;
* **posebne kategorije otpada** su otpadne materije koje su važne bilo sa aspekta njihove štetnosti po okoliš i zdravlje ljudi, bilo po količinama koje nastaju i kao takve zahtijevaju posebno uređen način upravljanja od mjesta nastajanja, preko skupljanja, transporta i obrada do konačnog zbrinjavanja;
* **proizvod**je produkt proizvodnog procesa čija svrha je proizvodnja toga proizvoda, a uključuje i građevinu koja nastaje kao produkt gradnje;
* **proizvođač otpada** je bilo koje lice čijom aktivnošću se proizvodi otpad, i/ili bilo koje lice koje obavlja predtretman, sortiranje ili druge operacije koje dovode do promjene fizičkih karakteristika ili sastava otpada;
* **proizvođač i uvoznik proizvoda** je pravno lice koje na profesionalnoj osnovi razvija, proizvodi, prerađuje, obrađuje, prodaje, unosi ili uvozi, proizvode u BiH odnosno prvi stavlja na tržište Federacije BiH proizvode, uređaje i opremu, koji poslije upotrebe postaju posebne kategorije otpada;
* **posjednik otpada** je proizvođač otpada ili pravna i fizička osoba koja je posredno ili neposredno u posjedu otpada;
* **posrednik** je privredno društvo ili preduzetnik koje organizuje sakupljanje, transport, preradu, sortiranje i odstranjivanje otpada u tuđe ime, kao i posrednik koji otpad ne preuzima u fizički posjed;
* **posredovanje u upravljanju otpadom** je djelatnost koja uključuje postupak posredovanja u upravljanju otpadom koji obuhvaća poslove posredništva i organizacije sakupljanja, iskorištenja i zbrinjavanja otpada te posredovanja u prijenosu prava i obveza u svezi otpada, vođenja evidencija u vezi upravljanja otpadom za potrebe drugih
* **POPs otpad** je otpad koji sadrži ili je kontaminiran dugotrajnim organskim zagađujućim supstancama u skladu sa zakonom kojim se uređuje zaštita okoliša i potvrđenim međunarodnim ugovorima;
* **postupak popunjavanja otpadom** je postupak prerade u kojem se neopasni otpad koristi za potrebe rekultivacije u iskopanim područjima ili u građevinske svrhe za uređenje prostora, a otpad koji se koristi za popunjavanje mora da nadoknadi neotpadne materijale, mora da bude pogodan za potrebe rekultivacije u iskopanim područjima ili u građevinske svrhe za uređenje prostora i ograničen na iznos koji je neophodan za postizanje tih ciljeva;
* **postupci upravljanja otpadom** su: sakupljanje otpada , transport otpada, postupci i iskorištenja, postupci zbrinjavanja otpada, trgovanje otpadom, posredovanje u upravljanju otpadom i prijevoz otpada;
* **prethodni tretman otpada** znači fizičke, termalne, hemijske ili biološke procese, uključujući sortiranje, koji mjenjaju karakteristike otpada u cilju smanjivanja količine ili opasnih osobina, olakšavaju rukovanje ili povećavaju povrat komponenti otpada;
* **priprema za ponovno korištenje obuhvata**  postupke iskorištenja kojima se proizvodi ili dijelovi proizvoda koji su postali otpad provjerom, čišćenjem ili popravkom pripremaju za ponovno korištenje bez dodatne prethodne obrade;
* **prerada otpada** je postupak čiji je glavni rezultat upotreba otpada u korisne svrhe, kada otpad zamjenjuje druge materijale koje bi inače trebalo upotrijebiti za tu svrhu ili kada se otpad priprema za tu svrhu u procesu proizvodnje ili za drugu privrednu namjenu;
* **produžena odgovornost proizvođača** je niz mjera koje se preduzimaju kako bi se osiguralo da proizvođači proizvoda imaju finansijsku odgovornost ili finansijsku i organizacionu odgovornost za upravljanje otpadom, fazom ili fazama upravljanja otpadom u životnom ciklusu proizvoda;
* **povrat komponenti** znači povrat materijala i energije iz iskorištenih proizvoda ili otpada u privredni sistem primjenom određenog tehnološkog postupka ili spaljivanjem;
* **reciklažno dvorište** je mjesto uređeno za sakupljanje i privremeno skladištenje po vrstama, odnosno frakcijama komunalnog otpada koje se odvojeno sakupljaju;
* **reciklažni centar** je mjesto uređeno za sakupljanje i privremeno skladištenje svih vrsta, odnosno frakcija komunalnog otpada koje su odvojeno sakupljene i sakupljanje miješanog komunalnog otpada zbog sortiranja ili drugog načina obrade;
* **recikliranje** je postupak korišćenja otpada kojim se otpadni materijali i sekundarne sirovine prerađuju u proizvode, materije ili supstancu za izvornu ili drugu svrhu. Recikliranje obuhvata preradu organskog materijala, ali **ne uključuje** energetsku preradu i proizvodnju goriva iz otpada ili materijal za popunjavanje otpadom; Reciklaža obuhvata postupke (od R2 do R10 i R12)
* **reciklirajuće/reciklabilne komponente komunalnog otpada** kao frakcije otpada iz domaćinstava su: papir, proizvodi od plastike, aluminijske limenke i sl., koje se mogu ponovo upotrebljavati ili reciklirati;
* **regeneracija otpadnih ulja** - obuhvata postupke kojima se bazna ulja mogu proizvesti rafiniranjem otpadnih ulja, posebno uklanjanjem nečistoća, proizvoda oksidacije i aditiva, a osnovni cilj je obnavaljanje i ponovno korištenje ulja.
* **rukovodilac deponije** je pravno ili fizičko lice koje upravlja deponijom;
* **sakupljanje otpada** jeste prikupljanje otpada, uključujući i razvrstavanje na mjestu nastanka i privremeno skladištenje kod proizvođača otpada za potrebe transporta do postrojenja za upravljanje otpadom sakupljač otpada jeste pravno lice ili fizičko lice (obrtnik) koje sakuplja otpad u skladu sa izdatom dozvolom i/ili odobrenjem
* **sekundarna sirovina** jeste otpad koji se može koristiti za ponovnu uporebu prozvoda za istu ili drugu namjenu, za reciklažu, odnosno tretman otpada sa sa svrhom dobijanja sirovine za proizvodnju istog ili drugog proizvoda (papir i karton, metal, staklo, plastika, otpad od građenja i rušenja, pepeo i šljaka od sagorijevanja uglja iz termoenergetskih postrojenja, gips i sumpor od odsumporavanja dimnih gasova i dr.);
* **spaljivanje otpada** je tretman otpada u stacionarnom ili mobilnom postrojenju za termičku obradu otpada sa ili bez korišćenja toplotne energije putem spaljivanja, oksidacijom otpada ili drugim termičkim procesima (piroliza, gasifikacija, postupak plazme i termičko-katalitička depolimerizacija i drugo), kada je produkt ovih procesa namijenjen naknadnom spaljivanju;
* **sprječavanje nastanka otpada** podrazumijeva mjere koje se preduzimaju radi sprječavanja nastanka otpada ili mjere kojima se prije nego je materija ili predmet postao otpad, kojima je krajnji cilj:

- smanjenje količina otpada, kroz ponovnu upotrebu proizvoda ili produženje životnog vijeka proizvoda;

- smanjenje negativni uticaj proizvedenog otpada na okoliš i na zdravlje ljudi;

- smanjenjje sadržaja štetnih materija u materijalima i proizvodima.

* **suspaljivanje otpada** je tretman otpada u postrojenju za proizvodnju energije ili materijalnih dobara koje koristi otpad kao glavno ili dodatno gorivo ili u kojem se otpad termički obrađuje radi njegovog odstranjivanja spaljivanjem ili nekim drugim procesom termičke obrade (piroliza, gasifikacija, plazma postupak, termičko/katalitička depolimerizacija i drugo) ako se proizvodi procesa suspaljivanja naknadno spaljuju;
* **skladištenje otpada** privremeno čuvanje otpada na lokaciji proizvođača i/ili vlasnika otpada unutar postrojenja i pogona na način koji isključuje opasnost po okoliš i ljudsko zdravlje najduže do godinu dana;
* **tečni otpad** je svaki otpad u tečnoj formi, isključujući mulj;
* **transport** znači promet otpada van postrojenja;
* **transfer stanica** jeste mjesto do kojeg se otpad doprema i privremeno skladišti radi razdvajanja ili pretovara prije transporta na tretman odnosno ponovno iskorištenje ili odlaganje;
* **tretman otpada** je postupak koji obuhvata fizičke, termičke, hemijske ili biološke procese uključujući i razvrstavanje otpada pre tretmana, koji menjaju karakteristike otpada sa ciljem smanjenja zapremine ili opasnih karakteristika, olakšanja rukovanja sa otpadom ili podsticanja reciklaže i uključuje ponovno iskorišćenje i reciklažu otpada. (Obuhvata postupke R i D date u Prilogu I. zakona).
* **trgovac otpadom** je pravna ili fizička osoba – obrtnik koja u svoje ime i za svoj račun kupuje i prodaje otpad, uključujući trgovca otpadom koji ne preuzima otpad u neposredni posjed;
* **trgovina otpadom** je kupovina i prodaja otpada, sa ili bez preuzimanja otpada u posjed bez obzira na način prodaje, u svrhu ostvarivanja dobiti ili drugog ekonomskog učinka postupkom trgovine otpadom na veliko i postupkom trgovine otpadom na malo;
* **upravljanje otpadom** znači sistem aktivnosti i radnji vezanih za otpad, uključujući prevenciju nastanka otpada, smanjivanje količine otpada i njegovih opasnih karakteristika, obrada otpada, transport otpada, zbrinjavanje, otpada, odlaganje otpada, izvoz otpada, uspostavljanje, rad, zatvaranje i održavanje pogona i infrastrukture za obradu, zbrinjavanje i odlagaje otpada nakon zatvaranja, planiranje i kontrolu aktivnosti i procesa upravljanja otpadom, monitoring, savjetovanje i obrazovanje u vezi aktivnosti i radnjama na upravljanju otpadom;
* **vrlo lagane plastične vrećice** su plastične vrećice za nošenje sa ručkom debljine stijenke manjom od 15 mikrometara i koje se koriste isključivo zbog higijenskih razloga ili koje služe isključivo kao primarna ambalaža za rasutu hranu kada to pomaže sprječavanju bacanja hrane;
* **zbrinjavanje otpada** je bilo koja operacija koja nije ponovno iskorištenje otpada, čak i kada ta operacija ima za sekundarnu posljedicu nastajanje supstance ili energije. U Prilogu I. ovog Zakona sadržan je popis postupaka zbrinjavanja otpada."

Član 6.

## (Osnovni zahtjevi upravljanja otpadom)

(1) Upravljanje otpadom mora se provoditi na način kojim se ne ugrožava zdravlje ljudi i ne uzrokuje štetni utjecaj na okoliš, a posebno:

1. ne uzrokuje rizik od zagađenja mora, voda, tla i zraka te ugrožavanja biološke raznolikosti,
2. ne uzrokuje neugodu zbog buke i neugodnih mirisa,
3. ne uzrokuje štetan utjecaj na pejzaž ili mjesta od posebnog interesa i
4. ne uzrokuje nastajanje eksplozije ili požara.

(2) Izbjegavanje rizika zagađenja mora, voda, tla i zraka te ugrožavanja biološke raznolikosti, kao posljedice upravljanje otpadom, ostvaruje se provedbom propisa kojima se uređuje prostorno uređenje, gradnja, zaštita okoliša, zaštita prirode, vode i zaštita mora od zagađenja sa pomorskih objekata.

(3) Način upravljanja otpadom koji ne uzrokuje nelagodu zbog buke i mirisa izvan lokacije upravljanja otpadom, štetan utjecaj na pejzaž ili mjesta od posebnog interesa te nastajanje eksplozije ili požara ostvaruje se ispunjavanjem temeljnih zahtjeva za pristupne ceste, površine i građevinu u skladu sa propisom kojim se uređuje gradnja, te provedbom propisa kojim se uređuje prostorno uređenje.

(4) Nelagoda uzrokovana mirisom utvrđuje se određivanjem mirisa koje provode pravne osobe akreditirane za odgovarajuće metode ispitivanja.

**POGLAVLJE II - OSNOVNA NAČELA UPRAVLJANJA OTPADOM**

Član 7.

## (Hijerarhija u upravljanju otpadom)

(1) Podzakonski akt, odluka, plan ili program koji se donosi na osnovu ovoga Zakona mora se uskladiti sa sljedećim redom hijerarhije u upravljanju otpadom:

1. sprječavanje nastanka otpada

2. priprema za ponovnu upotrebu

3. recikliranje

4. ostali postupci upotrebe npr. energetska upotreba i

5. zbrinjavanje.

(2) Kad se primjenjuje hijerarhija u upravljanju otpadom i odlučuje između dvije ili više mogućnosti:

– mora se dati prednost varijanti koja daje najbolji ukupni ishod za okoliš, koja može uključivati i odstupanje od hijerarhije u upravljanju otpadom za određeni tok otpada ako je to opravdano rezultatima analize životnog ciklusa ukupnih uticaja stvaranja i upravljanja tom vrstom otpada i

– moraju se uzeti u obzir opća načela zaštite okoliša, predostrožnost, održivost, tehnološka izvedivost i ekonomska održivost, zaštita resursa, te ukupni uticaji na okoliš, ljudsko zdravlje, privredu i društvo.

Član 8.

## (Načelo zagađivač plaća)

Proizvođač otpada odnosno posjednik otpada snosi sve troškove prevencije, obrade, odlaganja i zbrinjavanja otpada, uključujući brigu nakon upotrebe i monitoring, te je finansijski odgovoran za provedbu preventivnih i sanacionih mjera zbog štete po okoliš i zdravlje ljudi koje je prouzrokovao ili će ih najvjerovatnije prouzrokovati otpad.

Član 9.

## (Načelo održivog sistema upravljanja otpadom)

(1) Načelo održivog sistema upravljanju otpadom podrazumijeva definisanje politika i strategija kontinuiranog privrednog i društvenog napretka na teritoriji Federacije BiH povećanjem obuhvata stanovništva organizovanim prikupljanjem i odvozom otpada, kao i uvođenje cirkularne ekonomije u sistem upravljanja otpadom i korištenje inovativnih tehnologija, bez činjenja štete po bilo koju komponentu okoliša ili zdravlje ljudi.

(2) Ovim načelom se obezbjeđuje efikasnije korištenje resursa, smanjenje količine otpada i postupanje sa otpadom na način kojim se doprinosi smanjenju negativnih uticaja na okoliš i unapređenju efikasnosti korištenja resursa.

Član 10.

(Načelo blizine i regionalnog pristupa)

Otpad se tretira ili odlaže što je moguće bliže mjestu njegovog nastajanja, odnosno u regionu u kojem je proizveden da bi se u toku transporta otpada izbjegle neželjene posljedice na okoliš. Izbor lokacije postrojenja za obrada ili odlaganje otpada vrši se u zavisnosti od lokalnih uslova i okolnosti, vrste otpada, njegove zapremine, načina transporta i odlaganja,  i ekonomske opravdanosti, kao i mogućeg uticaja na okoliš.

Član 11.

## (Načelo odgovornosti)

Načelo odgovornosti podrazumijeva da:

1. proizvođači, uvoznici, distributeri i prodavci proizvoda koji utiču na porast količine otpada odgovorni su za otpad koji nastaje usljed njihovih aktivnosti,
2. proizvođač snosi najveću odgovornost jer utiče na sastav i osobine proizvoda i njegove ambalaže i
3. proizvođač je obavezan da brine o smanjenju nastajanja otpada, razvoju proizvoda koji su reciklabilni, razvoju tržišta za ponovno korišćenje i reciklažu svojih proizvoda.

Član 12.

## (Načelo izbora optimalnih uslova za zaštitu okoliša)

Izbor optimalnih uslova za žaštitu okoliša je strateški veoma bitan proces donošenja odluka koji obuhvata zaštitu i očuvanje okoliša. Primjenom optimalnih uslova za okoliš osigurava se najveća dobit uz prouzrokovanje najmanje štete za okoliš u cjelini, uz prihvatljive troškove i profitabilnost, kako dugoročno, tako i kratkoročno.

# POGLAVLJE III - KLASIFIKACIJA I KATEGORIZACIJA OTPADA

Član 13.

## (Vrste otpada)

(1) Vrste otpada prema mjestu nastanka ili izvoru u smislu ovog zakona su:

1. komunalni otpad,
2. industrijski otpad.

(2) Otpad iz stava (1) ovog člana, u zavisnosti od opasnih karakteristika koje utiču na zdravlje ljudi i okoliš, može biti:

1. inertan,
2. neopasan i
3. opasan.

(3) Federalni ministar će donijeti pravilnik o upravljanju otpadom koji će uključivati i odredbe o metodama uzorkovanja i ispitivanja iz člana 6. stava (4) ovog Zakona.

Član 14.

## (Klasifikacija otpada)

 (1) Otpad koji u katalogu otpada nije klasifikovan kao opasan smatra se opasnim otpadom ako se njegovim ispitivanjem utvrdi da ima jedno ili više opasnih svojstava.

(2) Ponovna klasifikacija opasnog otpada u neopasan otpad ne može biti rezultat razrjeđivanja ili miješanja otpada sa ciljem snižavanja početnih koncentracija opasnih materija na nivo ispod graničnih vrijednosti na osnovu kojih se za otpad utvrđuje da je opasan.

(3) Federalni ministar će donijeti pravilnik koji određuje postupanje sa opasnim otpadom koji se ne nalazi na listi otpada ili čiji je sadržaj nepoznat.

Član 15.

## (Kategorizacija otpada)

(1) Otpad se razvrstava prema katalogu otpada.

(2) Katalog otpada je zbirna lista neopasnog i opasnog otpada prema mjestu nastanka, porijeklu i prema predviđenom načinu postupanja.

(3) Opasan otpad se klasifikuje prema porijeklu, karakteristikama i sastavu koji ga čini opasnim.

(4) Posjednik otpada, odnosno odgovorno lice dužno je da klasifikuje otpad na propisan način, u skladu sa ovim zakonom, osim za komunalni otpad nastao u domaćinstvima.

(5) Posjednik otpada dužan je kategorizirati otpad koji ima u posjedu u skladu sa Katalogom sa listama tako da odredi porijeklo i mjesto nastanka otpada, grupu, podgrupu i ključni broj otpada i svojstva otpada.

(6)U slučaju da posjednik otpada nije u mogućnosti izvršiti kategorizaciju otpada odnosno da nije upoznat sa izvorom nastanka i/ili njegovim sastavom, isti je dužan zatražiti ispitivanje otpada od strane akreditovanih laboratorija koje imaju dozvolu za ispitivanje otpada.

(7) Federalni ministar nadležan za poslove zaštite okoliša donosi pravilnik, kojim se propisuju:

1. katalog otpada,
2. lista kategorija otpada (Q-lista),
3. lista kategorija opasnog otpada prema porijeklu i sastavu (Y-lista),
4. lista opasnih karakteristika otpada (H-lista),
5. lista komponenti otpada zbog kojih se otpad smatra opasnim (C-lista),
6. granične vrijednosti koncentracije opasnih komponenti u otpadu na osnovu kojih se određuju karakteristike otpada,
7. lista postupaka i metoda odlaganja i ponovnog iskorišćenja otpada (D-lista i R-lista),
8. vrste, sadržina i obrazac izvještaja o ispitivanju otpada,
9. vrste parametara za određivanje fizičko-hemijskih osobina opasnog otpada namijenjenog za fizičko-hemijski tretman,
10. vrste parametara za ispitivanje otpada za potrebe termičkog tretmana,
11. vrste parametara za ispitivanje otpada i ispitivanje eluata namijenjenog odlaganju i
12. način i postupak klasifikacije otpada.

 (8) Kad nije moguće provesti ispitivanje postojanja opasnog svojstva, a postoji sumnja da bi otpad mogao imati opasno svojstvo, posjednik otpada dužan je takav otpad kategorizirati kao opasni otpad.

Član 16.

## (Ispitivanje otpada)

 (1) Pravna osoba akreditirana za odgovarajuću metodu uzorkovanja i ispitivanja može obavljati uzorkovanje i ispitivanje otpada, nusproizvoda, rezultata obrade otpada i određivanje opasnih svojstava otpada i kategorizaciju otpada u skladu sa članom 15. stavom (6).

(2) Lista akreditovanih pravnih osoba iz stava (1) ovog člana bit će dostupna u javnom modulu Informacionog sistema.

Član 17.

## (Nusproizvodi)

(1) Materije ili predmeti koji nastaju kao rezultat proizvodnog procesa, gradnje građevine ili tehnološkog procesa, koji nije proizvod i nije otpad je nusproizvod pod uslovom da:

* 1. nastaje kao sastavni dio industrijskog procesa, ako se industrijski proces ne sprovodi radi izdvajanja neželjenih ili opasnih materija iz ostataka proizvodnje;
	2. da se taj proizvod može dalje upotrebljavati bez dodatne obrade, osim uobičajenim industrijskim postupcima;
	3. ispunjava sve zahtjeve za namijenjenu upotrebu u pogledu proizvoda, kvaliteta i bezbjednosti proizvoda i zaštite okoliša i zdravlja ljudi;
	4. njegova dalja upotreba nije zabranjena, ako drugim propisom nije određeno da se tim proizvodom upravlja kao otpadom.
	5. da je osigurana dalje upotreba tvari ili predmeta (korisnik ili kupac)

(2) Proizvođač koji obavlja proizvodni proces radi utvrđivanja ispunjenosti uslova iz stava (1) ovog člana izvještava nadležno kantonalno ministarstvo i unosi podatke u Informacioni sistem.

(3) Svi nusproizvodi moraju biti upisani u registar nusproizvoda koji se vodi na nivou kantona.

Član 18.

## (Ukidanje statusa otpada)

(1) Određenom otpadu može se ukinuti status otpada.

(2) Otpad koji je prošao postupak prerade, uključujući recikliranje, ne smatra se otpadom pod uslovom da su ispunjeni sljedeći uslovi:

1. dobijena materija ili predmet se koristi u određene svrhe;
2. za takvu materiju ili predmet osigurana dalja upotreba;
3. materija ili predmet ispunjava tehničke zahtjeve za određenu namjenu u skladu sa zakonom kojim se uređuje ocjenjivanje usaglašenosti proizvoda;
4. upotreba materije ili predmeta neće prouzrokovati negativne uticaje na okoliš ili zdravlje ljudi.

(3) Materijal ili predmet, za koji se podnosi zahtjev za skidanje statusa otpada, mora da zadovolji granične vrijednosti za predmetne proizvode prema grani industrije za koju se koristi.

(4) Količine materijala i predmeta za koje se odobri ukidanje statusa otpada se uračunavaju u ciljeve za ukupno reciklirane i iskorištene količine otpada.

(5) Ispunjenost uslova iz stava (2) ovog člana, vrste proizvoda za koje se može podnijeti zahtjev, dozvoljene postupke i tehnologije tretmana otpada po vrsti otpada te druge posebne uslove koji moraju biti ispunjeni, utvrđuje nadležno kantonalno ministarstvo donosi rješenje kojim se odbija zahtjev odnosno donosi rješenje o prestanku statusa otpada.

(6) Kriterije za prestanak statusa otpada za pojedine vrste otpada propisuje federalni ministar pravilnikom.

(7) Svi proizvodi i materijali kojima je ukinut status otpada moraju biti evidentirani u Informacionom sistemu.

# POGLAVLJE IV - NADLEŽNOSTI

Član 19.

## (Nadležnosti za upravljanje otpadom)

 (1) Upravljanje otpadom i građenje objekata i infrastrukture u svrhu uspostavljanja integralnog sistema upravljanja otpadom su od interesa za Federaciju BiH.

(2) Upravljanje otpadom i učinkovitost upravljanja otpadom, postizanje ciljeve i provođenje mjera na teritoriji Federacije BiH osiguravaju Vlada Federacije BiH (u daljnjem tekstu: Vlada FBiH) i Federalno ministarstvo okoliša i turizma (u daljnjem tekstu: Federalno ministarstvo)

(3) Fond za zaštitu okoliša Federacije BiH (u daljnjem tekstu: Fond) u skladu sa ovim Zakonom i drugim propisima prikuplja naknade, vrši namjensko ulaganje sredstava u projekte upravljanja otpadom, te uspostavlja i vodi Informacioni sistem upravljanja otpadom.

(4) Kantoni su dužni na svom području osigurati uslove i provedbu propisanih mjera upravljanja otpadom.

(5) Jedinica lokalne samouprave dužna je na svom području osigurati uslove i provedbu propisanih mjera upravljanja otpadom.

(6) Više jedinica lokalne samouprave mogu sporazumno osigurati zajedničku provedbu propisanih mjera upravljanja otpadom.

Član 20.

## (Poslovi upravljanja otpadom)

(1)Parlament Federacije Bosne i Hercegovine (u daljem tekstu: Parlament FBiH) na prijedlog Vlade FBiH usvaja Strategiju upravljanja otpadom.

(2) Vlada FBiH usvaja Federalni Plan upravljanja otpadom na prijedlog Ministarstva.

(3) Federalno ministarstvo je nadležno da:

1. priprema Strategiju upravljanja otpadom i Federalni plan upravljanja otpadom u saradnji sa nadležnim organima na federalnom i kantonalnom nivou;
2. prati stanje, koordinira i vrši poslove upravljanja otpadom od značaja za Federaciju BiH u saradnji sa Federalnim ministarstvom zdravlja i drugim nadležnim ministarstvima;
3. prati prekoentitetski i prekogranični promet otpada;
4. vrši poslove međunarodne saradnje po pitanju upravljanja otpadom;
5. izdaje dozvole, saglasnosti i druge akte u skladu sa ovim Zakonom;
6. prati podatke u Informacionom sistemu upravljanja otpadom za sve obveznike kojima je izdalo dozvolu;
7. odlučuje, kao drugostepeni organ, o žalbama na rješenja i zaključke Fonda i kantonalnih ministarstava donesenih na osnovu federalnog zakona i drugih federalnih propisa i obavlja druge poslove i zadatke upravljanja otpadom iz nadležosti Federacije BiH.

(4)Kantonalno Ministarstvo je nadležno da:

1. provodi poslove upravljanja otpadom u skladu sa svojim nadležnostima;

2. vrši namjensko ulaganje naknada distribuiranih iz produžene odgovornosti proizvođača u sistem upravljanja otpadom te izvještava o ulaganju u sistem upravljanja otpadom;

3. 70% sredstava koja su kantonu uplaćena od strane Fonda na ime naknada u okviru sistema upravljanja otpadom isključivo namjenski uloži u sistem upravljanja otpadom;

4. izvještava Fond i Federalno ministarstvo o aktivnosti namjenskog ulaganja iz prethodne tačke 2. ovog člana na godišnjem nivou;

5. izdaje Dozvole i druge akte u skladu sa ovim Zakonom;

6. prati podatke u Informacionom sistemu upravljanja otpadom za sve obveznike kojima je izdalo dozvolu za upravljanje otpadom i/ili okolinsku dozvolu;

7. određuje lokacije i zemljišta u poslovima upravljanja otpadom i postrojenjima u skladu sa svojim nadležnostima;

8. odlučuje, kao drugostepeni organ, o žalbama na rješenja i zaključke jedinica lokalne samouprave donesenih na osnovu federalnog zakona i drugih federalnih propisa iz oblasti upravljanja otpadom.

(5) U slučaju da je na nivou kantona uspostavljen Fond za zaštitu okoliša, na isti se odnose t. 2., 3., 4. i 6. stava (4) ovog člana.

(6) Jedinica lokalne samouprave nadležna je da:

1. provodi poslove upravljanja otpadom u skladu sa svojim nadležnostima;
2. određuje lokacije za posude za prikupljanje otpada, zelene otoke, reciklažna dvorišta, transfer stanice, centre za upravljanje otpadom.

Član 21.

(Poslovi Fonda za zaštitu okoliša FBiH)

Fond obavlja poslove koji se odnose na:

1. prikupljanje naknada za upravljanje otpadom u skladu sa ovim zakonom i zakonom o Fondu,
2. vođenje i održavanje, te nadogradnje Informacionog sistema upravljanja otpadom FBiH,
3. izvještavanje o upravljanju otpadom u skladu sa Zakonom o Fondu i ovim zakonom,
4. dodjelu poticaja za aktivnosti upravljanja otpadom za kategorije otpada koje poslije upotrebe postaju posebne kategorije otpada, a za koje Fond naplaćuje naknade za upravljanje posebnim kategorijama otpada definisane podzakonskim propisima,
5. finansira pripremu, provođenje i razvoj programa, projekata i sličnih aktivnosti u oblasti očuvanja, održivog korišćenja, zaštite i unapređivanja zaštite okoliša, te u oblasti energetske efikasnosti i korištenja obnovljivih izvora energije u skladu sa posebnim propisom,
6. prikupljanje naknada za trajno odlaganje komunalnog otpada i naknada za odlaganje industrijskog neopasnog otpada,
7. vršenje drugih poslova utvrđenih posebnim propisima.

Član 22.

## (Uloga međuentitetskog tijela)

 (1) Međuentitetsko tijelo za okoliš, pored ovlaštenja utvrđenih Zakonom o zaštiti okoliša, ovlašteno je za koordiniranje aktivnosti na nivou entiteta i Brčko Distrikta u Bosni i Hercegovini prilikom izrade Strategije upravljanja otpadom.

(2) Koordinacija iz stava (1) ovog člana se vrši:

* davanjem smjernica o metodologiji razvoja i sadržaju Strategije upravljanja otpadom u entitetima;
* davanjem komentara i mišljenja na nacrte strategija upravljanja otpadom;
* održavanjem zajedničkih sastanaka radi usklađivanja nacrta strategija,
* utvrđivanjem opće politike upravljanja otpadom na državnom nivou koja obuhvata pitanja navedena u t.1- 4, člana 23. ovog Zakona,
* usaglašavanjem ciljeva za posebne kategorije otpada i iznose naknada.

# POGLAVLJE V - PLANSKI I STRATEŠKI DOKUMENT

Član 23.

## (Planiranje upravljanja otpadom)

 (1) U planiranju upravljanja otpadom nadležni organi dužni su izraditi strateško-planske dokumente za upravljanjem otpadom, i to:

1. Strategija upravljanja otpadom,
2. Federalni plan upravljanja otpadom,
3. kantonalni planovi upravljanja otpadom
4. lokalni planovi upravljanja otpadom.

(2) Planove upravljanja otpadom dužna su izraditi pravna lica koja su dužna ishodovati okolinsku dozvolu.

Član 24.

## (Strategija upravljanja otpadom u Federaciji BiH)

 (1) Strategija je osnovni dokument kojim se ocjenjuje stanje upravljanja otpadom, određuju dugoročni ciljevi upravljanja otpadom i obezbjeđuju uslovi za racionalno i održivo upravljanje otpadom.

(2) Strategiju upravljanja otpadom na period od deset godina donosi Parlament Federacije na prijedlog Vlade Federacije.

 (3) Strategija minimalno treba da sadrži:

1. analizu i ocjenu stanja upravljanja otpadom;
2. osnovne ciljeve upravljanja otpadom:
3. vrste, količine i porijeklo proizvedenog otpada na području Federacija BiH, te procjenu budućih tokova otpada;
4. postojeće sisteme za upravljanje otpadom i sisteme za upravljanje posebnim kategorijama
5. otpada;
6. procjenu razvoja toka otpada, potrebe i način uspostavljanja novih sistema;
7. kriterijume za određivanje lokacija i potrebnih kapaciteta, novih objekata i uređaja za upravljanje otpadom;
8. opšte i tehničke zahtjeve za građevine i uređaje za upravljanje otpadom;
9. organizacijske aspekte upravljanja otpadom i raspodjelu odgovornosti između privatnih i javnih subjekata koji se bave upravljanjem otpadom;
10. izvore i visine finansijskih sredstava za sprovođenje svih mjera upravljanja otpadom;
11. procjenu opravdanosti upotrebe ekonomskih i drugih instrumenata u upravljanju otpadom uz nesmetano funkcionisanje unutrašnjeg tržišta;
12. mjere i smjernice za sprovođenje Strategije, koje sadrže:

1) opšte mjere za upravljanje otpadom,

2) mjere za upravljanje opasnim otpadom,

3) mjere za upravljanje posebnim kategorijama otpada,

4) opšte smjernice za upravljanje otpadom i metode za upravljanje otpadom, ili smjernice za otpad koji predstavlja posebne probleme u upravljanju otpadom,

5) smjernice za upravljanje otpadom i zbrinjavanje otpada u skladu s načelima zaštite životne sredine i načelima upravljanja otpadom,

6) smjernice za postizanje ciljeva upravljanja otpadom,

7) tehničke i ekonomske instrumente za upravljanje opasnim otpadom,

8) finansiranje mjera za uspostavljanje sistema upravljanja otpadom,

9) mjere potrebne za sprovođenje kampanje za podizanje svijesti javnosti i

1. način i rokove izvršenja Strategije.

(4) Strategija upravljanja otpadom može biti dijelom Strategije o zaštiti okoliša Federacije BiH.

(5) Stručne i druge poslove u izradi Strategije upravljanja otpadom vrši Ministarstvo.

(6) Izrada Strategije iz stava (1) ovog člana vrši se u saradnji sa

* Međuentitetskim tijelom za okoliš;
* predstavnicima ekonomskih udruženja;
* predstavnicima udruženja za zaštitu okoliša;
* predstavnicima kantonalnih vlada.

(7) Strategija iz stava (5) ovog člana mora biti usklađena sa Strategijom ekonomskog razvoja BiH i Strategijom razvoja Federacije Bosne i Hercegovine.

(8) Vlada FBiH će svake dvije godine podnositi izvještaj Parlamentu Federacije o provođenju Strategije.

Član 25.

## (Federalni plan upravljanja otpadom)

 (1) U planiranju upravljanja otpadom Ministarsto je dužno izraditi Federalni plan upravljanja svim vrstama otpada koji će obuhvatiti:

1) analizu i ocjenu stanja upravljanja otpadom;

2) akcione ciljeve upravljanja otpadom;

3) akcioni plan upravljanja otpadom.

(2) Federalni plan upravljanja otpadom je provedbeni dokument Strategije iz člana 24. ovog Zakona kojeg donosi Vlada FBiH na prijedlog Federalnog ministarstva na period od pet godina.

(3) Federalni plan upravaljanja otpadom minimalno treba da sadrži, ali nije ograničen na:

1. analizu i ocjenu postojećeg stanja upravljanja otpadom, uključujući ostvarenost ciljeva iz prethodnog Plana,
2. osnovne ciljeve upravljanja otpadom,
3. program prevencije nastanka otpada,
4. očekivane vrste, količine i porijeklo otpada koji će biti proizveden na teritoriji FBiH, uvezen ili izvezen, uključujući i procjenu stanja posebnih tokova otpada na osnovu količina proizvoda stavljenih na tržište FBiH,
5. vrsta i količina otpada koja se razmjenjuje između entiteta,
6. procjenu potrebe za novim sistemom sakupljanja otpada, dodatnom infrastrukturom postrojenja za upravljanje otpadom u skladu sa načelom blizine i zajedničkog pristupa upravljanju otpadom, kao i zatvaranjem postojećih postrojenja za upravljanje otpadom,
7. organizaciju upravljanja otpadom sa prijedlogom rješenja za područja u kojima nije uspostavljen sistem upravljanja otpadom,
8. organizaciju upravljanja posebnim tokovima otpada,
9. mjere za podizanje svijesti kod javnosti,
10. mjere pripreme sanacije i zatvaranja postojećih deponija jedinica lokalne samouprave,
11. raspored budućih lokacija centara za upravljanje otpadom, pretovarnih stanica, postrojenja za termički tretman otpada, deponija opasnog i neopasnog otpada,
12. plan za smanjenje količine biorazgradivog otpada koji se odlaže na deponije,
13. procjenu ekonomskih i drugih instrumenata u rješavanju različitih problema koji su u vezi sa otpadom, uzimajući u obzir potrebu da se održi nesmetano funkcionisanje unutrašnjeg tržišta,
14. organizacione aspekte upravljanja otpadom, uključujući opis raspodjele odgovornosti između javnih i privatnih subjekata koji se bave upravljanjem otpadom,
15. načine, procjenu finansijskih sredstava i rokove izvršenja Federalnog plana i
16. druge mjere i ciljeve značajne za upravljanje otpadom.

(4) Vlada FBiH može donositi i pojedinačne planove za upravljanje pojedinim kategorijama otpada.

(5) Federalni plan upravljanja otpadom iz stava (2) ovog člana objavljuje se u "Službenim novinama Federacije BiH".

(6) Nadzor nad provedbom Federalnog plana upravljanja otpadom iz stava (2) ovog člana vrši Federalno ministarstvo.

(7) Federalno ministarstvo dužno jednom godišnje, do 30. juna tekuće godine za prethodnu godinu, podnositi Vladi FBiH izvještaj o izvršenju utvrđenih obaveza i učinkovitosti poduzetih mjera iz Federalnog plana upravljanja otpadom.

Član 26.

## (Kantonalni planovi za upravljanje otpadom)

 (1) Svaki kanton donijetit će Plan upravljanja otpadom na svom području na period od pet godina.

(2) Plan iz stava (1) ovog člana mora biti usaglašen sa Strategijom upravljanja otpadom Federacije BiH i Federalnim planom upravljanja otpadom.

(3) Minimalni sadržaj plana je identičan kao i za Federalni plan upravljanja otpadom i propisan je članom 25. stavom (3) ovog zakona.

(4) Plan iz stava (1) ovog člana donosi zakonodavno tijelo kantona.

(5) Izrada Plana iz stava (1) ovog člana vrši u saradnji sa organima jedinica lokalne samouprave, ekonomskim udruženjima i udruženjima za zaštitu okoliša.

Član 27.

## (Planovi za upravljanje otpadom jedinica lokalne samouprave)

 (1) Kantonalnim propisom utvrdit će se zadaci jedinica lokalne samouprave u izradi planova upravljanja otpadom.

(2) Izrada planova iz stava (1) ovog člana vrši se u saradnji sa nadležnim kantonalnim i organima, jedinica lokalne samouprave, te poslovnim interesnim grupama i udruženjima i sadrže najmanje:

* programe o skupljanju opasnog otpada iz domaćinstava;
* programe za korištenje komponenti iz komunalnog otpada;
* programe za smanjenje procenta biorazgradivog otpada i ambalažnog otpada u komunalnom otpadu;
* programe za podizanje javne svijesti u upravljanju otpadom;
* lociranje postrojenja za upravljanje otpadom;
* saradnja između općina radi postizanja zadatih ciljeva.

(3) Planovi iz stava (1) ovog člana donose se na period od pet godina i dostavljaju se kantonalnom ministarstvu nadležnom za pitanja okoliša (u daljem tekstu: kantonalno ministarstvo).

Član 28.

## (Planovi upravljanja otpadom pravnih lica)

 (1)Pravna lica koja su u obavezi ishodovanja okolinske dozvole, u skladu sa pravnim propisima na snazi, dužna su izraditi Plan upravljanja otpadom.

(2)Proizvođač otpada dužan je izraditi Plan o upravljanju otpadom, koji je u skladu sa Zakonom o zaštiti okoliša i ispuniti zahtjeve koji se odnose na dostavu dokumentacije za sticanje okolinske dozvole, a kojom je obuhvaćeno sljedeće:

1. dokumentacija o otpadu koji se proizvodi (porijeklo, vrste otpada u skladu sa Pravilnikom o kategorijama otpada sa listama, sastav i količina);
2. prijedlog mjera koje se trebaju preduzeti radi sprječavanija proizvodnje otpada, posebno kada se radi o opasnom otpadu;
3. dokumentiranje odvojenog sakupljanja otpada, posebno opasnog otpada od druge vrste otpada i od otpada koji će se ponovo koristiti;
4. primjena hijerarhije u upravljanju otpadom
5. metode obrade i/ili odlaganja.

(3) Planove za upravljanje otpadom proizvođač otpada ažurira svakih pet godina ili nakon promjene u radu pogona ili postrojenja.

# POGLAVLJE VI - OBAVLJANJE DJELATNOSTI UPRAVLJANJA OTPADOM

Član 29.

## (Opći uslovi upravljanja otpadom)

 (1) Opći uslovi koji moraju biti zadovoljeni kada je u pitanju lokacija upravljanja otpadom i građevina ili dio građevine u kojoj se obavlja postupak upravljanja otpadom (u daljnjem tekstu: građevina) su:

a) da je onemogućeno istjecanje oborinske vode koja je došla u doticaj s otpadom na tlo, u vode, podzemne vode i more ili je onemogućeno da otpad dođe u doticaj s oborinskom vodom;

b) da je onemogućeno raznošenje otpada u okoliš, odnosno da je onemogućeno njegovo razlijevanje i ispuštanje u okoliš;

c) da građevina ima podnu površinu otpornu na djelovanje otpada;

č) da je neovlaštenim osobama onemogućen pristup otpadu;

ć) da su na vidljivom i pristupačnom mjestu obavljanja tehnološkog procesa postavljene upute za rad;

d) da je mjesto obavljanja tehnološkog procesa opremljeno rasvjetom;

dž) da je lokacija upravljanja otpadom označena u skladu sa ovim Zakonom i njegovim podzakonskim propisima;

đ) da je do lokacije upravljanja otpadom omogućen nesmetan pristup vozilu,

e) da je lokacija upravljanja otpadom opremljena opremom i sredstvima za čišćenje rasutog i razlivenog otpada ovisno o hemijskim i fizikalnim svojstvima otpad,

f) da je lokacija i objekti na njoj osigurana sistemom protupožarne zaštite,

g) da je lokacija ograđena i da se nalazi pod fizičkim ili video osiguranjem,

h) da su lokacija i objekti osigurani vodosnabdjevanjem sa pritiskom za nesmetano funkcioniranje protupožarnog sistema,

i) da operator u stalnom radnom odnosu ima zaposlene najmanje tri (3) osobe sa punim radnim vremenom, od kojih je najmanje jedna (1) osoba sa visokom stručnom spremom.

(2) Iznimno od stava (1) ovog člana ako se postupak upravljanja otpadom obavlja mobilnim uređajem za tretman otpada obavezno je ispuniti uslove propisane stavom (1) tačkama a), b) i č) do i) ovoga člana, a lokacija na kojoj je postavljen mobilni uređaj za obradu otpada mora biti ograđena.

(3) Ako obavljanje postupka upravljanja otpadom uključuje upravljanje opasnim otpadom potrebno je da budu ispunjeni sljedeći uslovi:

a) da je građevina natkrivena i

b) da je onemogućen dotok oborinskih voda na otpad.

(4) Iznimno od stava (3) tačke a) ovoga člana građevina ne mora biti natkrivena ako se u Elaboratu upravljanja otpadom (u daljnjem tekstu: Elaborat), ovisno o opasnom svojstvu i vrsti otpada kojim će se u njemu upravljati, iznesu i obrazlože razlozi zbog kojih građevina ili dio građevine ne može biti natkriven, ako posebnim federalnim propisima na snazi kojima se uređuje upravljanje posebnim kategorijama otpada nije propisano drugačije.

(5) Federalni ministar će podzakonskim propisom propisati mjere za selektivno prikupljanje, pakovanje i označavanje otpada.

Član 30.

## (Posebni uslovi upravljanja otpadom)

 (1) Poseban uslov za obavljanje djelatnosti tretmana otpada i zbrinjavanja otpada je raspolaganje:

a) uređajima, odnosno opremom za obradu otpada,

b) skladištem otpada, osim za postupak obrade otpada mobilnim uređajem.

(2) U slučaju kada je otpad potrebno obraditi ili olakšati pripremu za ponovnu upotrebu, recikliranje ili drugi postupak obrade, otpad se mora sakupljati odvojeno te se ne smije miješati s drugim otpadom i tvarima koja imaju drukčija svojstva, onda je poseban uslov za djelatnost sakupljanja otpada raspolaganje skladištem otpada.

(3) Posebni uslovi za postupke R 1 i D 10 propisani su uslovima iz okolinske dozvole.

(4) Posebni uslovi upravljanja otpadom koji je posebna kategorija otpada propisani su federalnim propisima na snazi kojima se uređuje upravljanje posebnim kategorijama otpada.

(5) Poseban uslov za obradu otpada mobilnim uređajem za obradu otpada je da se tretman otpada obavlja na mjestu nastanka otpada ili na mjestu ugradnje otpada u materijale postupcima tretmana, osim postupaka R 1, D 1, D 2, D 3, D 4, D 5, D 6, D 10 i D 12 u skladu sa Prilogom I. ovog Zakona.

(6) Poseban uslov za tretman otpada postupkom R 11 je da otpad koji ulazi u tretman postupkom R 11 je prethodno bio obrađen postupkom R 1, R 2, R 3, R 4, R 5, R 6, R 7, R 8, R 9, ili R 10.

(7) Poseban uslov za tretman otpada postupkom R 12 je da se otpad, koji nastaje postupkom tretmana R 12, dodatno tretira postupkom R 1, R 2, R 3, R 4, R 5, R 6, R 7, R 8, R 9, R 10 ili R 11.

(8) Poseban uslov za skladištenje otpada postupkom R 13 je da se skladišteni otpad tretira postupkom R 1, R 2, R 3, R 4, R 5, R 6, R 7, R 8, R 9, R 10, R 11 ili R 12.

(9) Poseban uslov za tretman otpada postupkom D 13 je da se otpad, koji nastaje obradom postupkom D 13, dodatno obradi postupkom D 1, D 2, D 3, D 4, D 5, D 6, D 8, D 9, D 10 ili D 12.

(10) Poseban uslov za obradu otpada postupkom D14 je da se otpad, koji nastaje obradom postupkom D 14, dodatno obradi postupkom D 1, D 2, D 3, D 4, D 5, D 6, D 8, D 9, D 10, D 12 ili D 13.

(11) Poseban uslov za skladištenje otpada postupkom D 15 je da se skladišteni otpad obradi postupkom D 1, D 2, D 3, D 4, D 5, D 6, D 8, D 9, D 10, D 12, D 13 ili D 14.

Član 31.

## (Miješanje opasnog otpada)

 (1) Zabranjeno je miješanje različitih vrsta opasnog otpada i miješanje opasnog sa neopasnim otpadom, pri čemu miješanje podrazumijeva i razrjeđivanje opasnih materija/otpada.

(2) Iznimno od stava (1) ovog člana, u postrojenjima za obradu otpada, otpad se može miješati s drugim opasnim otpadom koji ima drukčija fizička, hemijska ili opasna svojstva pod uslovom da se miješanje:

* 1. čini na način kojim se ne ugrožava zdravlje ljudi i ne uzrokuje štetni utjecaj na okoliš i da se miješanje sprovodi u skladu sa dozvolom za upravljanje otpadom;
	2. vrši na način da se ne povećava negativan uticaj na okoliš i zdravlje ljudi;
	3. vrši u skladu sa najboljim dostupnim tehnikama.

(3) Ako dođe do miješanja opasnog otpada protivno odredbama ovoga Zakona, posjednik otpada treba osigurati da se razdvajanje vrši tamo gdje je to tehnički izvodljivo i u postrojenju koje ima dozvolu za obradu takve smješe.

(4) Odredbe stavova od (1) do (3) ovoga člana ne primjenjuju se na miješani komunalni otpad iz domaćinstava.

Član 32.

## (Sistem za sakupljanje otpada)

 (1) Sistem za sakupljanje otpada može uspostaviti proizvođač/uvoznik i/ili prodavač ili operator za upravljanje otpadom ako:

* ima sredstva i opremu za sakupljanje, odnosno transport otpada,
* odgovarajući kadar,
* je registrovan je u Informacioni sistem, odnosno u registar prevoznika u skladu sa propisima kojim se uređuje prevoz u drumskom saobraćaju, i
* ako ispunjava uslove za skladištenje otpada.

(2) Lice iz stava (1) ovog člana mora imati ishodovanu dozvolu za upravljanje otpadom.

(3) Pored uslova iz zahtjeva za dozvolu za upravljanje otpadom iz člana 64. ovog zakona, zahtjev za uspostavu sistema za sakupljanje otpada sadrži i:

1. organizacionu strukturu sistema;
2. geografsko područje sa kojeg se sakuplja otpad;
3. vrste otpada koje se trebaju sakupiti;
4. raspored sakupljanja;
5. metode obrada.

(4) Pored zahtjeva koji proizlaze iz ovog člana i člana 64. ovog zakona, dozvola se neće izdati ako:

1. nije osiguran dovoljan broj i raspored mjesta za sakupljanje,
2. nisu ispunjeni ciljevi utvrđeni posebnim propisom,
3. upravljanje otpadom nije okolinski prihvatljivo.

(5) Troškovi uspostavljenog sistema za sakupljanje otpada podliježu kontroli nadležnog organa za nadzor tržišta.

(6) Federalni ministar će pravilnikom urediti potrebne uvjete za prenos obaveza sa proizvođača i prodavača na operatora za upravljanje otpadom.

Član 33.

## (Preuzimanje otpada u posjed)

 (1) Operator je ovlašten preuzeti otpad u posjed ako:

1. posjeduje dozvolu za upravljanje otpadom,
2. je preuzimanje određenog otpada u posjed dopušteno propisom kojim se uređuju posebne kategorije otpada,
3. je korisnik otpadnog mulja u poljoprivredi ili na degradiranim površinama čime je ovlašten preuzeti pošiljku otpadnog mulja u skladu sa propisom kojim se uređuje korištenje mulja u poljoprivredi ili degradiranim površinama.

(2) Prijevoznik otpada ne smatra se ovlaštenim preuzeti pošiljku otpada u posjed.

Član 34.

## (Obrada otpada u naučne, istraživačke ili probne svrhe)

 (1) Pravna osoba ovlaštena je preuzeti otpad u posjed za naučne, istraživačke ili probne svrhe u količini nužnoj za provođenje te svrhe ako je ishodovala saglasnost kantonalnog ministarstva.

(2) Zahtjev za ishodovanje saglasnosti iz stava (1) ovoga člana podnosi se kantonalnom ministarstvu.

(3) Na osnovu zahtjevu iz stava (1) ovoga člana kantonalno ministarstvo odlučuje rješenjem.

(4) Rješenje iz stava (3) ovoga člana donosi kantonalno ministarstvo i njime određuje osobu koja može preuzeti otpad u posjed, svrhu, količinu i vrstu otpada, način postupanja s otpadom i rok važenja odobrenja.

(5) Pravna osoba koja je ishodovala saglasnost iz stava (1) ovoga člana dužna je podatke o postupanju s otpadom redovno unositi u Informacioni sistem upravljanja otpadom.

(6) Protiv rješenja iz stava (3) ovog člana može se izjaviti žalba nadležnom drugostepenom organu.

Član 35.

## (Postrojenje za upravljanje otpadom)

 (1) Skladištenje, tretman ili odlaganje otpada može vršiti operator koji obavlja djelatnost skladištenja, tretmana, odlaganja ili zbrinjavanja otpada, u skladu sa ovim zakonom.

(2) Izgradnja i rad postrojenja za upravljanje otpadom mora biti u skladu sa odredbama ovog zakona i drugim propisima kojim se uređuje izgradnja objekata.

(3) Postrojenje za upravljanje otpadom ne može početi da radi prije nego pravno ili fizičko lice (obrt) dobije dozvolu za upravljanje otpadom u skladu sa ovim zakonom.

(4) U postrojenjima za upravljanje otpadom otpad se može skladištiti, tretirati, odlagati ili zbrinjavati samo u skladu sa izdatom dozvolom.

Član 36.

## (Privremeno skladištenje i skladištenje)

 (1) Operator može privremeno skladištiti otpad unutar vlastitog postrojenja i pogona najduže godinu dana na način koji isključuje opasnost po okoliš i ljudsko zdravlje.

(2) U smislu stava (1) ovog člana, otpad se skladišti na mjestima koja su tehnički opremljena za privremeno čuvanje otpada na lokaciji proizvođača ili posjednika otpada.

(3) Opasan otpad ne može biti privremeno skladišten na lokaciji proizvođača ili posjednika otpada duže od godinu dana, ako ovim zakonom nije drukčije određeno.

(4) Operator može skladištiti otpad u centrima za sakupljanje otpada, transfer stanicama i drugim lokacijama u skladu sa ovim zakonom.

(5) Za djelatnost skladištenja iz stava (3) ovog člana potrebna je dozvola za upravljanje otpadom.

(6) Operator je dužan redovno, a najmanje kvartalno unositi podatke u Informacioni sistem upravljanja otpadom (za svaki kvartal najkasnije 15 dana od završetka kvartala), a za posljednji kvartal najkasnije do 31.03. tekuće godine za prethodnu godinu.

Član 37.

## (Pretovar komunalnog otpada u transfer stanice)

 (1) Jedinice lokalne samouprave koje nemaju izgrađenu infrastrukturu u skladu sa ovim Zakonom i podzakonskim propisom o deponijama mogu komunalni otpad:

* 1. predati operatoru koji ima dozvolu za upravljanje otpadom za aktivnosti tretmana i odlaganja,
	2. pretovariti otpad u transfer stanici prije nego otpad predaju na tretman i zbrinjavanje operatoru iz alineje 1. ovog stava.

(2) Lokacija transfer stanice na kojoj će se pretovarati komunalni otpad sakupljen sa područja jedinice lokalne samouprave određuje se u skladu sa propisima kojima se uređuje planiranje prostora i izgradnju objekata.

(3) Subjekta koji upravlja transfer stanicom određuje organ jedinice lokalne samouprave.

(4) Operator odabran od strane jedinice lokalne samouprave iz alineje 1., stav (1) ovog člana, dužan je da obezbijedi vođenje evidencije o prijemu otpada na lokaciji transfer stanice komunalnog otpada u skladu sa članom 54. ovog zakona i izvještava kroz Informacioni sistem upravljanja otpadom kvartalno (za svaki kvartal najkasnije 15 dana od završetka kvartala), a za posljednji kvartal najkasnije do 31.03. tekuće godine za prethodnu godinu.

Član 38.

* 1. (Centar za ponovnu upotrebu)

 (1) Centar za ponovnu upotrebu je građevina ili dio građevine u kojem se obavljaju postupci pripreme za ponovnu upotrebu i/ili ponovna upotreba.

(2) Centrom za ponovnu upotrebu upravlja operator koji posjeduje dozvolu za upravljanje otpadom, a kojom mu se daje ovlaštenje za dekategorizaciju otpada odnosno robe iz stava (5) ovog člana.

(3) Operator iz stava (2) ovoga člana unosi podatke o pravnoj osobi, kontakt podatke i lokaciju građevine u kojoj se nalazi centar za ponovnu upotrebu koji se vode kroz Informacioni sistem upravljanja otpadom.

(4) Lice koje ima dozvolu za upravljanje otpadom i koji je upisan u registar u Informacionom sistemu, može predajom određene robe u centar za ponovnu upotrebu, dekategorizirati status otpada predane robe.

(5) Dekategorizacija se može provesti ako centar za ponovnu upotrebu utvrdi da roba ispunjava namjenu za koju je prvobitno napravljena za sljedeće vrste roba: alati i uređaji i njihovi dijelovi koji nisu namijenjeni isključivo profesionalnoj upotrebi, tekstil, odjeća, obuća, dijelovi vozila, predmeti široke potrošnje i predmeti koji se kao otpad smatraju kabastim otpadom i slično.

(6) Pravno lice koje upravlja centrom za ponovnu upotrebu dužno je kroz Informacioni sistem upravljanja otpadom izvještavati o količinama i vrsti proizvoda koji su stavljeni u ponovnu upotrebu.

(7) Dostava izvještaja iz stava (6) ovog člana vršit će se kvartalno (najkasnije 15 dana od završetka kvartala), a za posljednji kvartal najkasnije do 31.03. tekuće godine za prethodnu kalendarsku godinu.

Član 39.

## (Prethodni tretman otpada)

 (1) Operator postrojenja za prethodni tretman otpada smatrat će se i proizvođačem otpada ukoliko proizvodi otpad u toku obrade.

(2) Tretman otpada vrši se korištenjem najboljih dostupnih tehnika i tehnologija u skladu sa ovim zakonom.

(3) Postrojenja za tretman otpada i oprema mogu biti stacionarni ili mobilni.

(4) Tretman otpada u stacionarnom ili mobilnom postrojenju vrši se u skladu sa dozvolom za upravljanje otpadom izdatom na osnovu ovog zakona.

(5) U skladu sa ishodovanom dozvolom za upravljanje otpadom za aktivnosti tretmana otpada u mobilnom postrojenju pribavlja se saglasnost jedinice lokalne samouprave na čijoj teritoriji se vrši obrada otpada u mobilnom postrojenju, uz prethodno pribavljene informacije o lokaciji na kojoj će se otpad nalaziti.

(6) Operator postrojenja za prethodni tretman otpada je u skladu sa zahtjevima iz dozvole za upravljanje otpadom dužan redovno, a najmanje kvartalno unositi podatke u Informacioni sistem upravljnja otpadom (za svaki kvartal najkasnije 15 dana od završetka kvartala), a za posljednji kvartal najkasnije do 31.03 tekuće godine za prethodnu godinu.

Član 40.

## (Ponovna upotreba i ponovno iskorištenje)

 (1) Nadležni organ za upravljanje otpadom preduzima neophodne mjere kako bi osigurao da se aktivnosti ponovne upotrebe otpada obavljaju u skladu sa članom 7. ovog zakona.

(2) Otpad se može ponovo upotrijebiti za istu ili drugu namjenu, za reciklažu, odnosno druge operacije ponovne upotrebe, radi dobijanja sirovine za proizvodnju istog ili drugog proizvoda, kao sekundarna sirovina (papir i karton, metal, staklo, plastika, otpad od građenja i rušenja, pepeo i šljaka od sagorjevanja uglja iz termoenergetskih postrojenja, gips i sumpor od odsumporavanja dimnih gasova, otpadna ulja i dr.), ili radi korištenja vrijednosti otpada njegovom biorazgradnjom ili spaljivanjem otpada uz iskorištenje energije.

(3) Lice koje vrši ponovno iskorištenje otpada obezbjeđuje da nastali proizvodi ne prouzrokuju štetni uticaj na okoliš veći od proizvoda koji su nastali od primarnih sirovina.

(4) Zabranjeno je odlaganje i spaljivanje otpada koji ispunjava standarde za ponovnu upotrebu ili ponovno iskorištenje.

(5) Izuzetno, otpad iz stava (4) ovog člana može se odložiti ili spaliti, ako je to ekonomski opravdano i ne ugrožava zdravlje ljudi i okoliš, uz prethodno pribavljenu dozvolu nadležnog ministarstva.

Član 41.

## (Fizičko-hemijska obrada otpada)

 (1) Fizičko-hemijska obrada otpada obuhvata: neutralizaciju, mineralizaciju, solidifikaciju, oksidaciju, redukciju, adsorpciju, destilaciju, jonske izmjene, reverzne osmoze i druge fizičko-hemijske i hemijske procese kojima se smanjuju opasne karakteristike otpada.

(2) Fizičko-hemijska obrada otpada vrši se u skladu sa dozvolom za upravljanje otpadom izdatom na osnovu ovog zakona.

Član 42.

## (Biološka obrada otpada)

 (1) Biološka obrada otpada je proces razgradnje biorazgradivog organskog otpada (papir, karton, baštenski ili kuhinjski otpad i dr.) radi dobijanja korisnih materijala za kondicioniranje zemljišta (kompost) i/ili energije (metan) i obuhvata: kompostiranje ili anaerobnu digestiju.

(2) Biološka obrada otpada vrši se u skladu sa dozvolom za upravljanje otpadom izdatom na osnovu ovog zakona.

(3) Biološka obrada otpada vrši se radi smanjenja odlaganja biorazgradivog otpada na deponiju, odnosno smanjenja emisije gasova sa efektom stakleničkih plinova i njihovih uticaja na okoliš.

(4) Ostale tehnologije biološke obrade otpada koriste se radi smanjenja opasnih karakteristika otpada.

Član 43.

## (Termička obrada)

 (1) Termička obrada otpada vrši se u skladu sa okolinskom dozvolom.

(2) Spaljivanje otpada, kao termička obrada, vrši se uz iskorištenje energije koja se stvara sagorijevanjem samo ako je to ekonomski opravdano i ako se za spaljivanje otpada ne koristi dodatna energija, osim za inicijalno paljenje, ili se otpad koristi kao gorivo, odnosno dodatno gorivo za koinsineraciju.

(3) Prije spaljivanja otpada, posjednik opasnog otpada obezbjeđuje ispitivanje opasnih karakteristika otpada pri prvom otpremanju otpada u postrojenje, odnosno jednom godišnje za istu vrstu opasnog otpada koji se spaljuje u istom postrojenju u dužem periodu.

(4) Prije spaljivanja odgovorno lice postrojenja za spaljivanje otpada obezbjeđuje provjeru otpada dopremljenog za spaljivanje, odnosno njegovu identifikaciju prema vrsti, količini i svojstvima, kontrolu prateće dokumentacije i uzorkovanje i analizu opasnog otpada.

(5) Odgovorno lice postrojenja za spaljivanje otpada dužno je da čuva uzorke otpada iz stava (4) ovog člana najmanje 30 dana nakon dana spaljivanja otpada.

Član 44.

## (Spaljivanje i suspaljivanje otpada)

 (1) Postupak energetskog iskorištenja spaljivanjem ili suspaljivanjem mora se obavljati na način da se nastala energija koristi uz visoku razinu energetske efikasnosti.

(2)U skladu sa članom 64. ovog Zakona, zahtjev za spaljivanje otpada treba da sadrži ispunjavanje sljedećih uslova:

1. da je postrojenje projektirano, opremljeno i funkcionira u skladu sa zahtjevima kategorije otpada koji se spaljuje;
2. da se nastala energija koristi uz visoku razinu energetske efikasnosti;
3. da se ostaci svedu na minimum u količinskom smislu i u smislu štetnosti i omogući reciklaža gdje je to moguće;
4. da se odlaganje ostataka otpada čija se proizvodnja ne može spriječiti, redukovati ili reciklirati izvršava u skladu sa odredbama ovog zakona.

(3) U skladu sa članom 64. ovog Zakona, izdata dozvola treba da sadrži:

1. listu kategorije otpada koji se mogu tretirati uključujući opasni otpad

2. podatke o ukupnom kapacitetu postrojenja za spaljivanje otpada,

 3. specificirane postupke uzrokovanja i mjerenja radi ispunjenja obaveza periodičnih

 mjerenja za svakog zagađivača zraka ili vode;

4.specifikaciju minimalnog i maksimalnog protoka masa tih opasnih otpada, njihove najniže i najviše kalorijske vrijednosti i njihov maksimalan sadržaj zagađujućih materija (PCB, PCP, hlora, fluora, sumpora, teških metala);

5. najveći sadržaj opasnih materija, a naročito PCB-a, hlora, fluora, sumpora i teških metala.

(4) Federalni ministar će donijeti pravilnik o uslovima za rad postrojenja za spaljivanje otpada.

#

# POGLAVLJE VII - PRAVA I OBAVEZE U VEZI S UPRAVLJANJEM OTPADOM

Član 45.

## (Obaveze proizvođača proizvoda)

 (1) Proizvođač proizvoda dužan je da dizajnira proizvod i ambalažu, koristi reciklirani i reciklabilni materijal, sirovine i druge materijale, razvija proizvodnju i primijeni tehnologije, način kojim se sprječava nastanak otpada ili proizvodi najmanja količina otpada, kao i smanjuje upotreba energije i materijala.

(2) Proizvodač proizvoda dužan je da primjeni tehnologije na način da osigura mogućnost zamjene, popravke, ponovne upotrebe i što jednostavnijeg demontiranja, kao i reciklaže proizvoda koji postaje otpad.

(3) Proizvođač proizvoda je dužan obavijestiti prodavača i potrošača o važnim karakteristikama proizvoda i ambalaže sa aspekta upravljanja otpadom, kao i o načinu obrade u slučaju kraja životnog ciklusa proizvoda i otpada produkovanog iz njega.

(4) Federalni ministar će provedbenim propisom utvrditi obrazac, sadržaj i postupak obavještavanja o važnim karakteristikama proizvoda i ambalaže od strane proizvođača.

(5) Kvalitet otpada na kraju životnog ciklusa proizvoda i ambalaže, dugoročni kvalitet proizvoda i ponovno korištenje i pakiranje, materijalne karakteristike proizvoda, pakiranje i obnovljivost kvaliteta bit će označeni na odgovarajući način u skladu sa posebnim propisima.

(6)Proizvođač može prenijeti obaveze iz člana 46. stav 1. i člana 47. stav 1. ovog zakona na operatora sistema za prikupljanje otpada u skladu sa provedbenim propisim iz člana 32. stav (6) ovog zakona.

(7) Odredbe ovog člana stavovi (1) do (6) odnose se i na uvoznika proizvoda.

Član 46.

## (Obaveze prodavača proizvoda)

 (1) Prodavač proizvoda i usluga (u daljnjem tekstu: prodavač) dužan je da vrati i/ili nadoknadi depozite i isporučuje proizvode i ambalažu koji su na kraju životnog ciklusa prozvođaču ili operatoru ovlaštenom za pružanje usluga upravljanja otpadom, u skladu sa ovim Zakonom.

(2) Prodavač može proizvođaču vratiti ili nadoknaditi pakovane proizvode ili otpad nastao iz njih kada je on odgovoran za tretman, ponovo korištenje i reciklažu otpada u skladu sa posebnim propisima.

Član 47.

## (Obaveze proizvođača otpada)

 (1) Proizvodač otpada dužan je da ostatke nastale u toku tehnološkog procesa, a koji se uvode ponovo u tehnološki proces kao i proizvodi koji se mogu koristiti ponovo za prvobitnu svrhu bez daljnjeg tretmana, postaju otpad jedino kada izađu iz ovog proizvodnog ciklusa.

(2) Proizvodač otpada dužan je da osigura preradu otpada, a ako je prerada nemoguća ili je ekonomski ili sa stanovišta zaštite okoliša neopravdana, dužan je da obezbijedi da se otpad odstrani ili izveze u skladu sa ovim zakonom.

(3) Odredbe stavova (1) i (2) ovog člana ne primjenjuju se na proizvođača komunalnog otpada u domaćinstvima.

(4) Proizvodač otpada dužan je izraditi Plan o upravljanju otpadom u skladu sa članom 28. ovog Zakona.

(5) Proizvođač otpada dužan je voditi evidenciju o otpadu koji nastaje, koji se predaje ili odlaže i redovno, a najmanje kvartalno (za svaki kvartal najkasnije 15 dana od završetka kvartala) unositi podatke u Informacioni sistem upravljanja otpadom za kalendarsku godinu, a za posljednji kvartal najkasnije do 31.03. tekuće godine za prethodnu godinu.

(6) Proizvodač otpada dužan je odrediti lice odgovorno za upravljanje otpadom i omogućiti nadležnom inspektoru kontrolu nad lokacijama, objektima, postrojenjima i dokumentacijom.

(7) Odgovorno lice za upravljanje otpadom iz stava (6) ovog člana dužno je da:

1. organizuje sprovođenje i ažuriranje plana upravljanja otpadom iz stava (4) ovog člana,
2. predlaže mjere prevencije, smanjenja, ponovnog iskorištenja i reciklaže otpada i
3. prati sprovođenje zakona i drugih propisa o upravljanju otpadom i izvještava organe upravljanja
4. vrši unos podataka u skladu sa stavom (5) ovog člana
5. nadzire ispunjenje utvrđenih uvjeta za upravljanje otpadom i o tome izvještava opertora.

(8) Odgovornost lica iz stava (6) ovog člana ne oslobađa operatora finansijske i pravne odgovornosti za poštivanje zahtjeva za upravljanje otpadom.

Član 48.

## (Odgovornost posjednika otpada)

 (1) Posjednik otpada je odgovoran za sve troškove upravljanja otpadom.

(2) Posjed nad otpadom prestaje kada drugo lice preuzme otpad i primi prateći list u skladu sa Prilogom II ovog zakona.

(3) Troškove otuđenja snosi posjednik koji neposredno predaje otpad na rukovanje sakupljaču otpada ili postrojenju za upravljanje otpadom i/ili prethodni posjednik i/ili proizvođač proizvoda od kojeg potiče otpad.

(4) Odgovornosti i obaveze posjednika otpada navedene u stavovima od (1) do (3) ovog člana ima i lice koje učestvuje u trgovini otpadom kao posrednik.

Član 49.

## (Odgovornost posrednika i trgovca otpadom)

 (1) Djelatnost posredovanja u upravljanju otpadom obuhvata poslove organizacije tretmana, odnosno ponovnog iskorištenja, zbrinjavanja i odlaganja otpada, odnosno posredovanje u prijenosu prava i obaveza u vezi sa otpadom za potrebe drugih.

(2) Trgovac otpadom je dužan da licu od koga otkupljuje otpad izda potvrdu i račun o količini kupljenog odnosno predatog otpada.

(3) Trgovac otpadom dužan je da od lica od kojeg otkupljuje otpad pribavi podatke iz identifikacionog dokumenta kojim se utvrđuje identitet tog lica, kao i pismeni dokaz o porijeklu otpada, te da redovno vodi evidenciju podataka o prijemu, obradi i daljoj predaji otpada.

(4) Posrednik, odnosno trgovac otpadom dužan je da se upiše u Informacioni sistem upravljanja otpadom te redovno, a najmanje kvartalno unosi podatake o kretanju otpada.

(5) Zabranjena je trgovina otpadom za koji proizvođač otpada ima zaključen ugovor o predaji sakupljaču, odnosno operatoru postrojenja za upravljanje otpadom.

Član 50.

## (Ograničenja i zabrane stavljanja proizvoda na tržište)

 (1) Zabranjuje se stavljanje na tržište u Federaciji BiH plastičnih proizvoda za jednokratnu upotrebu koji su navedeni u provedbenom propisu i proizvoda koji su načinjeni od oksorazgradive plastike.

(2) Na tržište u Federaciji BiH dopušteno je staviti proizvod koji ima čep ili poklopac izrađen od plastike, samo ako taj čep ili poklopac ostaje pričvršćen za spremnik tokom faze predviđene za upotrebu proizvoda, pri čemu se ne smatra da je metalni čep ili poklopac s plastičnom brtvom izrađen od plastike.

(3) Dozvoljeno je stavljanje na tržište Federacije BiH vrlo laganih plastičnih vrećica za nošenje do 15 mikrona i plastičnih vrećica za nošenje s debljinom stjenke 50 i više mikrona.

(4) Korištenje vrlo laganih plastičnih vrećica za nošenje dozvoljeno je isključivo u svrhu utvrđenoj u definiciji iz člana 5. ovog Zakona.

(5) Trgovac mora sve vrlo lagane plastične vrećice za nošenje naplatiti krajnjem korisniku na prodajnom mjestu robe ili proizvoda.

(6) Trgovac je obavezan na mjestima na kojima krajnji korisnik uzima vrlo lagane plastične vrećice za nošenje istaknuti vidljivu obavijest krajnjim korisnicima o njihovoj cijeni, kao i uputu o štedljivom i racionalnom korištenju ovih vrećica oznakom sadržaja »VREĆICE KORISTITE ŠTEDLJIVO«.

(7) Popis plastičnih proizvoda za jednokratnu upotrebu iz stavova (1), (2), (3) i (4) ovog člana i naknade za njihovo plaćanje biće sadržani u podzakonskom propisu koji će donijeti Vlada FBiH.

Član 51.

## (Zabranjena postupanja s otpadom)

 (1) Zabranjeno je napuštati, gomilati, odlagati ili tretirati otpad bez nadzora.

(2) Zabranjeno je odbacivanje otpada u okoliš i na neuređenim deponijama.

(3) Odbacivanje otpada u okoliš iz stava (2) ovog člana je svako ostavljanje, napuštanje, odbacivanje ili odlaganje otpada izvan lokacije upravljanja otpadom i ne odnosi se na mjesto primopredaje otpada u sklopu javne usluge sakupljanja komunalnog otpada.

(4) Zabranjeno je potapanje otpada u vodne površine.

(5) Zabranjeno je miješanje odvojeno prikupljenog biootpada s drugim vrstama otpada.

(6) Zabranjeno je paljenje:

1. otpada u okolišu;
2. na otvorenom prostoru i/ili u zatvorenom prostoru i/ili postrojenjima koja nemaju okolinsku dozvolu;
3. biljnog otpada iz poljoprivrede i šumarstva osim na način propisan propisom kojim se uređuje zaštita od požara;
4. otpada koji je odvojeno sakupljen radi pripreme za ponovnu uporabu ili recikliranje.

(7) Zabrana iz stava (5) ovog člana se ne odnosi na otpad koji je predviđen za suspaljivanje i spaljivanje.

Član 52.

## (Opća obaveza odvojenog sakupljanja otpada)

 (1) Radi poticanja visokokvalitetnog recikliranja propisuje se opća obaveza odvojenog sakupljanja otpada.

(2) Posjednik otpada dužan je, odvojeno od ostalog otpada, ovlaštenoj osobi predati:

* 1. opasni otpad,
	2. otpadni papir, metal, plastiku, staklo, kabasti otpad, tekstil i obuću
	3. ambalažni otpad i električni i elektronski otpad
	4. otpad koji se smatra posebnom kategorijom otpada.

(3) Proizvođač biootpada dužan je predati biootpad odvojeno od drugog otpada ovlaštenoj osobi ili reciklirati biootpad na mjestu nastanka.

(4) U slučaju kada je otpad potrebno ponovo upotrijebiti ili olakšati pripremu za ponovnu upotrebu, recikliranje ili drugi postupak obrade otpada, tada se takav otpad mora sakupljati odvojeno na način da se taj otpad ne smije miješati s drugim otpadom i materijama koja imaju drugačija svojstva.

Član 53.

## (Osiguravanje obrade otpada)

 (1) Operator postrojenja za obradu otpada smatraće se i proizvođačem otpada ukoliko proizvodi otpad u toku obrade.

(2) Proizvođač otpada i posjednik otpada dužan je osigurati obradu otpada postupkom pripreme za ponovnu upotrebu, recikliranjem ili ponovnim korištenjem u skladu sa odredbama ovog Zakona, a kad navedeno nije moguće, dužan je osigurati zbrinjavanje otpada na siguran način u skladu s članom 64. ovoga Zakona.

(3) Proizvođač otpada i posjednik otpada dužan je izvršiti obavezu iz stava (2) ovoga člana na način da sam tretira vlastiti otpad ili da tretman otpada povjeri osobi kojoj je u skladu s ovim Zakonom dozvoljena obrada otpada.

(4) Obavezu iz stava (3) ovoga člana:

1. proizvođač otpada mora izvršiti u roku od jedne godine od dana nastanka toga otpada
2. posjednik otpada mora izvršiti u roku od jedne godine od dana kad je preuzeo taj otpad u posjed.

(5) Iznimno od odredbe stava (4) ovoga člana, za određeni otpad primjenjuje se rok koji je propisančlanom 76. ovog Zakona.

(6) Kad osoba ovlaštena za preuzimanje otpada preuzme pošiljku otpada, obaveza iz stava (2) ovoga člana prestaje za osobu koja je predala pošiljku otpada i prenosi se na osobu koja je preuzela pošiljku otpada.

(7) Operator će kroz Informacioni sistem upravljanja otpadom redovno voditi evidenciju podataka o otpadu koji je preuzeo na tretman i otpadu koji nastaje u toku tretmana.

(8) Operator će redovno voditi evidenciju kroz Informacioni sistem iz stava (7) ovog člana, a najmanje kvartalno (najkasnije 15 dana od isteka tog kvartala), a za posljednji kvartal najkasnije do 31.03. tekuće godine za prethodnu godinu.

(9) Operator će nadležnom organu najmanje jednom godišnje u formi i sadržaju definisanom u Informacionom sistemu upravljanja otpadom dostaviti izvještaj o kretanju otpada koji je preuzeo na tretman i otpada koji nastaje u toku tretmana.

Član 54.

## (Evidencije otpada)

 (1) Proizvođač ili posjednik otpada dužan je da vodi evidenciju o:

* 1. količinama i vrsti otpada, u skladu sa podzakonskim propisom o kategorijama otpada sa listama, i porijeklu tog otpada;
	2. količini proizvoda i materijala koji su nastali prilikom pripreme za ponovnu upotrebu, recikliranja ili drugog postupka prerade;
	3. načinu upravljanja, porijeklu otpada i mjestu ili lokaciji za obradu otpada (za posjednikaotpada).

(2) Proizvođač ili posjednik koji koristi svoj otpad radi ponovne upotrebe i recikliranja nije dužan da vodi evidenciju o otpadu iz stava (1) ovog člana.

(3) Prateći list otpada sastavni je dio evidencije iz stava (1) ovog člana.

(4) Proizvođač ili vlasnik i nadležni organ jedinice lokalne samouprave, su dužni u Informaacioni sistem upravljanja otpadom unijeti sve podatke o količinama otpada po vrsti otpada i aktivnostima upravljanja otpadom.

(5) Rok za unos podataka iz stava (4) ovog člana je 31.03. tekuće godine za prethodnu godinu.

(6) Proizvođač ili posjednik otpada dužan je da podatke iz evidencije iz stava (1) ovog člana koji se odnose na opasni otpad čuva najmanje pet godina.

(7) Nadležni organi jedinica lokalne samouprave dužni su da se registruju na portalu za korisnike informacionog sistema za upravljanje otpadom te da prate podatke proizvođača i posjednika otpada.

Član 55.

## (Sakupljanje i transport otpada)

(1) Sakupljanje otpada ne zahtijeva posebnu dozvolu pod uslovom da se vrši unutar lokacije proizvođača ili posjednika otpada na način koji isključuje rizik za okoliš i vremenski je ograničeno.

(2) Lice koje ima dozvolu za upravljanje otpadom za aktivnost sakupljanja, sakuplja otpad od proizvođača i/ili posjednika i transportuje ga do mjesta za sakupljanje otpada, transfer stanice ili mjesta za ponovnu upotrebu i reciklažu, tretman ili konačno odlaganje.

(3) Lice koje ima dozvolu za upravljanje otpadom za aktivnost sakupljanja može da preuzme otpad od proizvođača i posjednika na mjestima za sakupljanje.

(4) Transport otpada do lica koje vrše sakupljanje i tretman otpada, odgovornost je proizvođača otpada, ukoliko posjednik otpada nije prenijelo na treće lice obaveze zbrinjavanja otpada.

Član 56.

## (Prateći list)

 (1) Kretanje otpada, osim otpada iz domaćinstva, evidentira se na obrascu Prateći list za otpad.

(2) Posjednik otpada koji predaje pošiljku otpada dužan je uz pošiljku otpada osobi koja preuzima otpad predati elektronski ispunjeni obrazac Prateći list koji sadrži podatke o tom konkretnom otpadu i osobama uključenim u upravljanje tim otpadom.

(3) Prateći list se u elektronskoj formi vodi kroz Informacioni sistem.

(4) Iznimno od odredbe stava (1) ovoga člana, posjednik otpada nije dužan uz pošiljku otpada predati prateći list u sljedećim slučajevima:

1. kada fizička osoba (građanin) predaje otpad ovlaštenoj osobi,
2. kada se pošiljka otpada ne predaje u posjed drugoj osobi, osim kad se pošiljka prevozi između dvije lokacije kojima upravlja ista osoba,
3. kada se pošiljka otpada predaje proizvođaču proizvoda temeljem obaveze propisane u sistemu produžene odgovornosti proizvođača,
4. kada se predaje pošiljka otpada koju otkupljuje trgovac otpadom u okviru trgovanja otpadom na malo ako se koristi Izjava o vlasništvu otpada,
5. kada se pošiljka otpada nalazi u prekograničnom prometu otpadom u skladu sa ovim Zakonom,
6. kada se obavlja predaja nusproizvoda životinjskog porijekla koju prati dokument propisan propisom kojim se uređuju nusproizvodi životinjskog porijekla.

(5) Osoba koja prevozi otpad dužna je uz pošiljku otpada imati ispunjeni i ovjereni Prateći list u printanoj verziji.

(6) Pošiljatelj pošiljke otpada, primatelj otpada i kad je primjenjivo posrednik u upravljanju otpadom, dužni su razmijeniti sve informacije nužne za ispunjavanje pratećeg lista, uključujući podatke o ovlasti za preuzimanje otpada, načinu obrade otpada i odredištu za obradu otpada.

(7) Odredba ovoga člana ne primjenjuju se na miješani komunalni otpad iz domaćinstva ni na odvojeno skupljene frakcije opasnog otpada iz domaćinstva dok ih ne preuzme davatelj javne usluge odnosno osoba ovlaštena za preuzimanje takvog otpada.

(8) Obrazac, sadržaj i podatke koje je obvezno ispuniti na pratećem listu su definisani u Informacionom sistemu upravljanja otpadom.

(9) Posjednik otpada i osoba koja upravlja otpadom dužna je čuvati podatke o upravljanju otpadom najmanje 3 godine od dana poduzimanja radnje s otpadom odnosno najmanje 5 godinu ako se radi o prijevozu opasnog otpada.

# POGLAVLJE VIII - PRODUŽENA ODGOVORNOST PROIZVOĐAČA

Član 57.

## (Produžena odgovornost proizvođača)

 (1) Proizvođač proizvoda koji se bavi proizvodnjom, unapređenjem, preradom, obradom, prodajom ili uvozom proizvoda (novih, korištenih, popravljenih ili prepravljenih) te njegovim plasmanom na tržište, koji nakon upotrebe postaju otpad obuhvaćeni su režimom produžene odgovornosti proizvođača.

(2) Proizvođač je dužan da:

* + 1. osigura da proizvod koji stavlja na tržište BiH/FBiH ispunjava uslove za tu vrstu proizvoda, te da posjeduje dokumentaciju kojom se potvrđuje ispunjavanje tih uslova;
		2. vodi i čuva evidencije o količinama proizvedenih ili uvezenih proizvoda, odnosno opreme u kojima su ovi proizvodi ugrađeni;
		3. jednom godišnje do 31.03 tekuće godina za prethodnu godinu unosi podatke u Informacioni sistem upravljanja otpadom FBiH o ukupno uvezenim/proizvedenim, te plasiranim količinama proizvoda na tržišta;
		4. besplatno vrši prihvat vraćenih proizvoda i/ ili otpada koji preostaje nakon upotrebe tih proizvoda;
		5. naknadno upravlja otpadom iz tačke 3. ovog stava i preuzima finansijsku i organizacijsku odgovornost za te aktivnosti;
		6. uplati naknadu za upravljanje otpadom u skladu sa podzakonskim propisima koji regulišu posebne kategorije otpada;
		7. sprovodi obaveze iz programa produžene odgovornosti proizvođača, naročito u vezi sa plaćanjem finansijskih doprinosa i prikupljanjem podataka za proizvode koje stavlja na tržište, ako je za njih propisano uspostavljanje programa produžene odgovornosti proizvođača u skladu sa članom 58. ovog zakona;
		8. pruža informacije u kojoj mjeri je proizvod pogodan za ponovnu upotrebu ili recikliranje i identifikuje reciklirajuće komponente proizvoda i označava proizvode oznakom o vrsti i načinu upravljanja otpadom koji nastaje od proizvoda;
		9. dizajnira, odnosno projektuje proizvode na način da se smanji negativan uticaj na okoliš, smanji proizvodnja otpada i osigura da se prerada i odstranjivanje proizvoda koji je postao otpad sprovode na način prihvatljiv za okoliš i zdravlje ljudi, sa preporukama za razvoj, proizvodnju i marketing proizvoda koji su pogodni za višekratnu upotrebu, tehnički trajni, odnosno sa dužim vijekom upotrebe, a kad postanu otpad, budu pogodni za pravilnu i sigurnu preradu i odstranjivanje.

(3) Produžena odgovornost proizvođača primjenjuje se ne dovodeći u pitanje obavezu osiguravanja obrade otpada iz ovoga zakona, te propise o posebnim tokovima otpada i proizvodima.

Član 58.

## (Učesnici sistema upravljanja otpadom i njihove obaveze u programu produžene odgovornosti proizvođača)

 (1) Proizvođač koji stavlja na tržište F BiH proizvode koji poslije upotrebe postaju posebne kategorije otpada u koje spadaju, ali nisu ograničeni na: električnu i elektronsku opremu, vozila, baterije i akumulatore, gume, ambalažu, ulja, plastične proizvode, tekstil, medicinski proizvodi (uključujući farmaceutske proizvode) u za jednokratnu upotrebu i koji sadrži plastiku, dužan je da uspostavi program produžene odgovornosti proizvođača.

(2) Obaveze proizvođača proizvoda iz stava (1) ovog člana (pored uvjeta propisanih podzakonskim propisima kojima se uređuju posebne kategorije otpada) su slijedeće:

* + 1. odvojeno sakupljanje otpada koji nastaje od proizvoda koje plasira na tržište FBiH na mjestima gdje se vrši njihova prodaja i distribucija;
		2. obradu sakupljenog otpada koji nastaje od proizvoda iz stava 1 ovog člana u skladu sa ishodovanom dozvolom ili predaju ovlaštenom recikleru/izvozniku na propisno zbrinjavanje;
		3. ispunjavanje ciljeva odvojenog sakupljanja, pripreme za ponovnu upotrebu, recikliranja ili druge postupke prerade otpada koji nastaje iz proizvoda iz stava 1 ovog člana;
		4. informisanje javnosti i informisanje posjednika otpada o načinu i značaju prevencije otpada koji nastaje od proizvoda iz stava (1) ovog člana, njegovom odvojenom sakupljanju i ekološki prihvatljivom upravljanju otpadom;
		5. pružanje informacija o proizvodima i načinu obrade otpada koji nastaje od proizvoda iz stava (1) ovog člana licima koje obavljaju obradu takvog otpada; i
		6. unos podataka u informacioni sistem upravljanja otpadom kako za proizvode koje plasira tako i za otpad kojim upravljanja i/ili predaje na dalju obradu

(3) Proizvođač proizvoda iz stava (1) ovog člana dužan je da provodi obaveze iz programa produžene odgovornosti na sljedeće načine:

* udruživanjem i formiranjem operatera Sistema (kada je to definisano posebnim propisom) ili
* plaćanjem naknade Fondu kako je definisano posebnim propisom ili
* da samostalno organizuje sistem preuzimanja, sakupljanja i obrade otpada – kada je to definisano posebnim propisom.

(4) Ako proizvođač proizvoda iz stava (1) ovog člana nije registrovan u BiH, za obaveze iz programa produžene odgovornosti proizvođača odgovoran je ovlašteni zastupnik.

(5)Operater sistema dozvolom za operatera sistema stiče javne ovlasti koje se odnose prvenstveno na obračun i naplatu naknada od pravnih lica koja na tržištu FBiH vrše plasman proizvoda koji poslije upotrebe postaju posebne kategorije otpada..

(6) Operater sistema mora biti osnovan isključivo od pravnih lica koja obavljaju svoju poslovnu djelatnost stavljanjem u promet proizvode koji poslije upotrebe postaju posebne kategorije otpada na teritoriji BiH.

(7)U sistemu prikupljanja, selektiranja i reciklaže otpadne opreme operater sistema ima ključnu ulogu za opće društveno odgovorno ponašanje u kojem će se sistem selektivnog prikupljanja otpada odvijati na održiv i harmoniziran način putem ovlaštenih sakupljača i reciklera i u kome će svi akteri imati priliku za razvoj i jačanje materijalno tehničke osnove sistema.

(8)Operater sistema ne može imati svoju vlastitu infrastrukturu za upravljanje otpadom, osim osnovne opreme za sakupljanje (vozila, posude i palete).

(9) Organizacija operatera sistema mora biti strukturirana na način da se izbjegne sukob interesa sa pravnim i fizičkim licima koji mu pružaju usluge i koji od njega primaju finansijsku nadoknadu.

Član 59.

(Operater sistema)

(1) Operater sistema je pravno lice koje po principu "produžene odgovornosti proizvođača, ovlašteno od strane ministarstva, koje se bavi aktivnostima organizacije sistema, te mu je primarni cilj ispunjavanje uslova koji su definisani podzakonskim propisima.

(2) Ovlaštenje iz stava (1) ovog člana se stiče dozvolom za operatera sistema, a uvjeti za izdavanje i oduzimanje dozvole će se definisati podzakonskim propisima.

(3) Operateru sistema se dozvolom iz stava (2) ovo člana prenose javne ovlasti za obračun i naplatu naknada od pravnih lica koja vrše plasman proizvoda koja poslije upotrebe postaju posebne kategorije otpada na tržištu FBiH.

(4) Operater sistema može biti osnovan isključivo od pravnih lica koja obavljaju svoju poslovnu djelatnost stavljanjem u promet proizvoda koji poslije upotrebe postaju posebne kategorije otpada na teritoriji BiH.

(5) U sistemu prikupljanja, selektiranja i reciklaže otpadne opreme operater sistema ima ključnu ulogu za opće društveno odgovorno ponašanje u kojem će se sistem selektivnog prikupljanja otpada odvijati na održiv i harmoniziran način putem ovlaštenih sakupljača i reciklera i u kome će svi akteri imati priliku za razvoj i jačanje materijalno tehničke osnove sistema.

(6) Operater sistema ne može imati svoju vlastitu infrastrukturu za upravljanje otpadom, osim osnovne opreme za sakupljanje (posude i palete).

(7) Organizacija operatera sistema mora biti strukturirana na način da se izbjegne sukob interesa sa pravnim i fizičkim licima koji mu pružaju usluge i koji od njega primaju finansijsku nadoknadu.

# POGLAVLJE IX - POSEBNE KATEGORIJE OTPADA

Član 60.

## (Posebne kategorije otpada)

 (1) Posebne kategorije otpada predstavljaju one vrste otpada za koje se propisuju posebni uslovi upravljanja i to:

* 1. Biorazgradivi otpad, otpadni tekstil i obuća, ambalaža i ambalažni otpad, otpadne gume, otpadna ulja, otpadne baterije i akumulatori, otpadna vozila, građevinski otpad i otpad koji sadrži azbest, medicinski otpad (uključujući farmaceutski otpad) i otpad iz veterinarskih ustanova, otpad od električnih i elektronskih proizvoda, otpad iz proizvodnje titan dioksida, poliklorirani bi- i terfenili, plastika za jednokratnu uporabu i ribolovni alati koji sadrže plastiku, otpad koji sadrži ili je kontaminiran dugotrajnim organskim zagađujućim supstancama (POPs otpad) ili pesticidima, otpad koji sadrži živu i kanalizacioni mulj.
	2. otpad za koji se podzakonskim propisom utvrdi da se radi o vrsti otpada za koji je potrebno odrediti poseban način upravljanja.

(2) Federalni ministar će donijeti podzakonske propise za posebne kategorije otpada iz stava (1) ovog člana kojim će se definisati način upravljanja posebnim kategorijama otpadom, sistem i obaveze učesnika u sistemu upravljanja otpadom.

(3) Upravljanje otpadom iz rudarske industrije uredit će se pravilnikom koji će donijeti federalni ministar energije, rudarstva i industrije.

(4) Vlada FBiH će donijeti podzakonske propise:

- kojim će urediti način raspodjele i ulaganja prikupljenih naknada za posebne kategorije otpada i uvjetima za dodjelu poticajnih sredstava;

- kojim će urediti proizvode koji poslije upotrebe postaju posebne kategorije otpada i kriterije za obračun i način plaćanja naknada;

- kojim će urediti kriterije za obračun i način plaćanja naknada za proizvode koji nakon upotrebe postaju ambalažni i električni i elektronski otpad

- kojim će urediti način raspodjele i ulaganja prikupljenih naknada za ambalažu i električne i elektroničke proizvode.

Član 61.

## (Otpadni mulj u poljoprivredi)

 (1) Upotrebu mulja proizvedenog radom uređaja za pročišćavanje komunalne otpadne vode u poljoprivredi propisuje Vlada FBiH.

(2) Propis is stava (1) ovog člana će sadržavati uslove konačnog odlaganja i način obrade mulja, način monitoringa mulja, granične vrijednosti, ispitivanje mulja, kao i način i uslove pod kojima se mulj iz postrojenja za tretman komunalnih otpadnih voda može koristiti za specifične namjene.

# POGLAVLJE X - DOZVOLA ZA UPRAVLJANJE OTPADOM

Član 62.

## (Obaveza pribavljanja dozvole)

 (1)Za obavljanje aktivnosti sakupljanja, transporta, tretmana otpada (u stacionarnom i mobilnom postrojenju), skladištenja, zbrinjavanja i njegovog odlaganja operator treba pribaviti dozvolu za upravljanje otpadom osim ako ovim zakonom nije drugačije određeno.

(2) Dozvola iz stava (1) ovog člana ne isključuje dobijanje urbanističke saglasnosti, dozvole za građenje i dozvola utvrđenih posebnim propisima.

(3) Dozvola za upravljanje otpadom izdaje se za jednu ili više djelatnosti iz stava (1) ovog člana.

(4) Ukoliko nije drugačije određeno posebnim propisom, dozvola iz stava (1) ovog člana nije potrebna u sljedećim slučajevima:

1. prikupljanja i kretanja otpada unutar lokacije operatora otpada;
2. kretanja otpada između različitih postrojenja ili lokacija istog proizvođača izuzev opasnog otpada (u ovo se ubrajaju i reciklažna dvorišta);
3. prijevoza otpada koji produkuje proizvođač sa svojim vlastitim prijevoznim sredstvima do lokacije ili postrojenja za obradu, u slučaju malih količina ne većih od 100 kg po kretanju, izuzev opasnog otpada;
4. vraćanja ambalaže ili korištenih proizvoda od proizvođača proizvoda.

(5) Za prikupljanje, kretanje i prijevoz otpada građana koji je ograničen samo na vlastiti otpad proizveden u domaćinstvima nije potrebna dozvola iz stava (1) ovog člana ukoliko nije drugačije određeno posebnim propisom.

(6) Proizvodač otpada kad prevozi vlastiti otpad time ne obavlja djelatnost upravljanja otpadom.

(7) Posjednik i/ili posrednik u upravljanju otpadom dužan je osigurati da otpad za koji posjeduje/posreduje preuzme operator koji ima dozvolu za upravljanje otpadom.

Član 63.

## (Nadležnosti za izdavanje Dozvole za upravljanje otpadom)

Dozvolu za upravljanje otpadom izdaje nadležno kantonalno ministarstvo za zaštitu okoliša.

Član 64.

## (Zahtjev za izdavanje dozvole)

 (1) Zahtjev za izdavanje dozvole za upravljanja otpadom operator podnosi nadležnom kantonalnom ministarstvu okoliša (u daljnjem tekstu: kantonalno ministarstvo) na propisanom obrascu sadržanom u Prilogu II. ovog Zakona.

(2) Uz zahtjev za izdavanje dozvole za upravljanje otpadom operator dostavlja slijedeću obaveznu dokumentaciju:

a) Elaborat upravljanja otpadom,

b) Izvod iz prostorno - planske dokumentacije,

c) Upotrebnu dozvolu za objekat,

č) Katastarsku oznaku lokacije na kojoj se objekat nalazi,

ć) Dokaz o vlasništvu nad objektom/ lokacijom u kome se obavlja djelatnost (posjedovni list),

d) Ukoliko operator nije vlasnik objekta obavezan je dostaviti ugovor o zakupu s vlasnikom,

dž) Broj i strukturu zaposlenih (ovjerene kopije diploma o završenoj visokoj stručnoj spremi za zaposlene, dokaz o prijavi zaposlenih u Federalnom zavodu za penzijsko/mirovinsko i invalidsko osiguranje i zdravstveno osiguranje).

e) Finansijsku garanciju.

(3) Zahtjev iz stava (1) ovog člana za planirane aktivnosti upravljanja otpadom operator podnosi nadležnom kantonalnom ministarstvu prije početka obavljanja planirane aktivnosti.

(4) Iznimno od odredbi iz stava (2) ovoga člana:

1. uz zahtjev za izdavanje dozvole za mobilni uređaj ne prilaže se akt za upotrebu građevine i dokaz o raspolaganju građevinom u kojoj će se obavljati postupak upravljanja otpadom, a prilaže se finansijska garancija, dokaz za lokaciju na kojoj se obavlja obrada otpada mobilnim uređajem odnosno mjesto ugradnje otpada u materijal (npr. ugovor, projektna dokumentacija i slično), dokaz o vlasništvu i raspolaganju mobilnim uređajem i rok u kojem će se obavljati posao obrade otpada mobilnim uređajem na određenoj lokaciji odnosno ugradnje materijala
2. uz zahtjev za izdavanje dozvole za djelatnost zbrinjavanja otpada ako je zahtjev podnesen za postupak odlaganja otpada na aktivnom odlagalištu otpada za koje nije izdan akt za upotrebu građevine, umjesto akta za upotrebu građevine prilaže se akt za građenje propisan propisom kojim se uređuje gradnja.

(5) Ako je dozvolom za upravljanje otpadom dopušten tretman neopasnog otpada mobilnim uređajem na nekoj lokaciji, a obrada se namjerava obavljati istim uređajem, istim postupkom za istu vrstu otpada na drugoj lokaciji, lice koje upravljaju mobilnim uređajem dužno je dobiti saglasnost jedinice lokalne samouprave na čijem području se nalazi lokacija na kojoj se namjerava tretirati otpad i o tome obavijesti nadležno kantonalno ministarstvo koje je izdalo dozvolu.

(6) Saglasnost iz stava (5) ovog člana važi za period naveden u zahtjevu, a koji ne može biti duži od jedne (1) godine.

(7) Kada je istekao rok u kojem će se obavljati posao tretmana otpada mobilnim uređajem na određenoj lokaciji, a osoba koja upravlja mobilnim uređajem nije zatražila produženje roka iz stava (6) ovoga člana, dužna je u roku od 15 dana od isteka roka iz stava (6) ovoga člana obavijestiti nadležno ministarstvo koje joj je izdalo saglasnost iz stava (6) ovoga člana da je obavila postupak tretmana na toj lokaciji.

Član 65.

## (Dozvola za upravljanje otpadom)

 (1) Dozvola sadrži sljedeće:

1. Vrstu aktivnosti upravljanja otpadom,
2. djelatnost zbrinjavanja otpada postupkom: D 1, D 2, D 3, D 4, D 5, D 6, D 8, D 9, D 10, D 12, D 13, D 14 i D 15.
3. djelatnost tretmana postupkom: R1, R 2, R 3, R 4, R 5, R 6, R 7, R 8, R 9, R 10, R 11, R 12 i R 13
4. vrstu i količinu otpada (sa šifrom/kodom prema katalogu otpada sa listama) koji je predmet postojeće ili predviđene aktivnosti,
5. podatke o porijeklu i daljem odredištu otpada,
6. opće tehničke zahtjeve za rad, kontrolu i monitoring,
7. mjere predostrožnosti,
8. period na koji se dozvola izdaje,
9. obavezu operatora da nakon prestanka obavljanja aktivnosti upravljanja otpadom vrati lokacije i ostale kategorije obuhvaćene uticajem aktivnosti u stanje prije početka obavljanja aktivnosti.

(2) U kontekstu izdavanja ove dozvole:

1. Postupci R13 i D15 se dodjeljuju za skladištenje otpada na lokaciji na kojoj se obavlja obrada otpada, te se ne dodjeljuju za skladištenje otpada u sklopu postupka sakupljanja otpada.
2. Predajom otpada na postupak R 13 ili D 15 ne smatra se izvršenjem obaveze osiguranja obrade otpada.
3. Otpad obrađen postupkom R 12 ili R 13 ne smatra se recikliranim.

(3) Rok važenja dozvole za upravljanje otpadom je deset (10) godina i može se produžiti za isti vremenski period ukoliko se ne promijene uslovi pod kojim je dozvola izdata.

(4) Ako se dozvola izdaje za odlaganje otpada, pored podataka iz stavova (1) i (2) ovog člana, sadrži i podatke o:

1. klasi deponije (za inertni, opasni ili neopasni otpad),
2. proceduri za prijem otpada,
3. ukupnom kapacitetu deponije,
4. tehničkoj dokumentaciji za izgradnju deponije i o postrojenju i opremi koja će se koristiti,
5. operativnom planu sa rasporedom i dinamikom punjenja deponije,
6. planovima za zatvaranje i rekultivaciju i
7. visini finansijske garancije ili drugog instrumenta za pokriće troškova rada deponije i naknadnog održavanja lokacije poslije zatvaranja.

(5) Federalni ministar će donijeti podzakonski propis kojim reguliše obavezu izvještavanja operatora i proizvođača otpada o sprovođenju programa nadzora, monitoringa i vođenja evidencije prema uvjetima iz dozvole.

Član 66.

## (Produženje dozvole za upravljanje otpadom)

 (1) U slučaju isteka perioda važenja dozvole za upravljanje otpadom, dozvola se može produžiti za isti vremenski period.

(2) Operator je dužan nadležnom kantonalnom ministarstvu podnijeti zahtjev za produženje dozvole za upravljanje otpadom u skladu sa članom 64. ovog Zakona.

(3) Zahtjev za produženje dozvole za upravljanje otpadom operator podnosi nadležnom kantonalnom ministarstvu 60 dana prije isteka važenja prethodne dozvole.

(4) U slučaju da operator ne podnese zahtjev za produženje dozvole za upravljanje otpadom u skladu sa stavovima (2) i (3) ovog člana, nadležno kantonalno ministarstvo obavještava nadležnog inspektora zaštite okoliša.

Član 67.

## (Obavijest o promjeni rada i uslova iz dozvole za upravljanja otpadom)

Operator koji je ishodio dozvolu za upravljanje otpadom dužno je Ministarstvu koje je izdalo dozvolu za upravljanje otpadom dostaviti obavijest o promjenama uslova rada i novi Elaborat , čime se mijenjaju uslovi dozvole za upravljanje otpadom, u roku od 30 dana od dana kad je promjena nastupila.

Član 68.

## (Prestanak rada)

 (1) Kada operator koji posjeduje dozvolu za upravljanje otpadom prestane sa radom, dužan je da u pisanoj formi obavijesti nadležno kantonalno ministarstvo o poduzetim mjerama nakon zatvaranja odnosno prestanka obavljanja aktivnosti za koje je izdana dozvola za upravljanje otpadom kako je navedeno u Elaboratu upravljanja otpadom

(2) Nakon što nadležno kantonalno ministarstvo utvrdi da su ispunjeni uslovi iz stava (1) ovog člana izdaje Rješenje o prestanku važenja dozvole za upravljanje otpadom, te će o tome obavijestiti zainteresovane organe.

Član 69.

## (Elaborat upravljanja otpadom)

 (1) Sadržajem Elaborata se utvrđuje i dokazuje ispunjavanjem općih i posebnih uvjeta za obavljanje postupka upravljanja otpadom propisanih ovim Zakonom i drugim posebnim propisima kojima se uređuje upravljanje otpadom, utvrđuje svrha izvođenja pojedinog postupka, opis obavljanja tehnoloških procesa, prikazuje prostorni razmještaj tehnoloških procesa i materijalni tok pojedine vrste otpada, sve kako bi se osiguralo upravljanje otpadom u skladu sa Zakonom.

(2) Elaboratom se može odrediti korištenje otpada umjesto primarne sirovine u sklopu proizvodnog procesa čime za nastali proizvod nije potrebno ukidati status otpada u posebnom postupku u slučaju da svrha proizvodnog procesa nije upravljanje otpadom već proizvodnja proizvoda iz primarne sirovine koja nije otpad, a recikliranjem otpad zamjenjuje dio ili u cijelosti primarnu sirovinu, a sve u skladu sa članom 17. ovog Zakona.

(3) Elaborat se izrađuje na obrascu propisanim Prilogom III. ovog Zakona i sadrži:

a) podatke o podnositelju zahtjeva i lokaciji upravljanja otpadom

b) popis postupaka upravljanja otpadom, kapacitete, vrste i količine otpada

c) uvjete za obavljanje postupka upravljanja otpadom

č) tehnološke procese i opis obavljanja tehnoloških procesa, obaveze praćenja emisija i ostale obaveze

ć) nacrt prostornog razmještaja tehnoloških procesa

d) sheme tehnoloških procesa

dž) mjere nakon zatvaranja odnosno prestanka obavljanja postupaka za koje je izdana dozvola

đ) izračune zapremine sekundarnih spremnika i korisnog prostora skladišta i

e) priloge i dodatne dokumente propisane posebnim propisom koji uređuje spaljivanje i suspaljivanje otpada i propisom koji uređuje upravljanje posebnom kategorijom otpada u zavisnosti o kojoj vrsti otpada je riječ.

(4) Operator izrađuje Elaborat i uvezuje u obliku knjige.

(5) Elaborat se ovjerava službenim pečatom nadležnog organa koje rješava o zahtjevu za izdavanje dozvole za upravljanje otpadom radi potvrđivanja da je određeni primjerak Elaborata sastavni dio odgovarajuće dozvole za upravljanje otpadom.

(6) Nadležno kantonalno ministarstvo koje izdaje dozvolu za upravljanje otpadom jedan digitalni primjerak Elaborata zajedno sa dozvolom za upravljanje otpadom dostavlja Federalnom ministarstvu okoliša i turizma.

(7) Nadležni organ dužan je u postupku rješavanja o zahtjevu za izdavanje dozvole utvrditi da li postupci i vrste otpada iz Elaborata udovoljavaju propisanim zahtjevima za pojedini postupak u skladu sa Prilogom I. ovog Zakona.

Član 70.

## (Postupak izdavanja dozvole)

 (1) Nadležno kantonalno ministarstvo za izdavanje dozvole za upravljanje otpadom donosi rješenje o izdavanju dozvole za upravljanje otpadom u roku od 60 dana od dana prijema kompletnog zahtjeva u skladu sa ovim Zakonom.

(2) Nakon što nadležno kantonalno ministarstvo pozitivno ocijeni dostavljeni zahtjev za izdavanje dozvole i Elaborat, u roku od 30 dana obavit će i uvid u navedeno činjenično stanje na lokaciji pri čemu će se utvrditi jesu li ispunjeni opći i posebni uslovi za obavljanje djelatnosti upravljanja otpadom, propisani ovim Zakonom i to na trošak podnosioca zahtjeva.

(3) Nakon pozitivne ocjene dostavljene dokumentacije i potvrđenog postojanja općih i posebnih uslova upravljanja otpadom, nadležno kantonalno ministarstvo izdaje dozvolu za upravljanje otpadom.

(4) Rješenje o izdavanju dozvole za upravljanje otpadom koje je donijelo nadležno kantonalno ministarstvo dostavlja se podnosiocu zahtjeva, nadležnoj inspekciji zaštite okoliša i organu jedinice lokalne samouprave.

(5) Podnosilac zahtjeva nakon ishodovanja dozvole za upravljanje otpadom dužan je istu unijeti u Informacioni sistem upravljanja otpadom u roku od osam dana od dana prijema rješenja o dozvoli za upravljanje otpadom.

(6) Protiv rješenja iz stava (3) ovog člana, dopuštena je žalba, koja se podnosi nadležnom drugostepenom organu.

(7) Nadležno kantonalno ministarstvo objavljuje rješenje o izdavanju dozvole za upravljanje otpadom na svojoj internet stranici i verifikuje dozvolu u Informacionom sistemu koju podnosilac zahtjeva unese u roku od osam dana od dana unosa rješenja u Informacioni sistem.

Član 71.

## (Razlozi za odbijanje zahtjeva za izdavanje dozvole)

Nadležno kantonalno ministarstvo će zahtjev za izdavanje dozvole odbiti ako podnosilac zahtjeva:

1) ne ispunjava opće i posebne uslove upravljanja otpadom propisane ovim Zakonom;

2) Elaborat nije izrađen u skladu sa odredbama ovog Zakona;

3) data aktivnost nije sukladna pravnim, tehničkim, okolinskim ili zdravstvenim zahtjevima;

4) stručni profil uposlenog kadra nije zadovoljavajući za obavljanje date aktivnosti;

5) nisu poduzete neophodne sigurnosne mjere i

6) projekat nije usklađen sa važećim planovima o upravljanju otpadom.

Član 72.

## (Finansijska garancija)

 (1) Finansijske garancije predstavljaju instrument obezbjeđenja za pokrivanje troškova sanacije štete prouzrokovane obavljanjem djelatnosti upravljanja otpadom na teritoriji FBIH, kao i zagađenja prouzrokovanog prekograničnim transportom otpada.

(2) Finansijske garancije iz stava (1) ovog člana kojima se osigurava upravljanje otpadom mogu biti polisa osiguranja ili finansijska garancija banke.

(3) Finansijska garancija mora važiti za cijelo razdoblje upravljanja otpadom, a u slučaju deponije i 30 godina nakon prestanka rada.

Član 73.

## (Prestanak važenja i ukidanje dozvole)

 (1) Nadležno kantonalno ministarstvo koje je izdalo dozvolu za upravljanje otpadom rješenjem će ukinuti dozvolu na zahtjev nadležnog inspektora zaštite okoliša ili po službenoj dužnosti ako lice koje je ishodilo dozvolu za upravljanje otpadom:

1. ne ispunjava uslove ili obaveze propisane ovim Zakonom i propisima donesenim na osnovu ovog Zakona i/ili

2. ne ispuni mjeru nadležnog inspektora u vezi sa upravljanjem otpadom.

(2) Nadležno kantonalno ministarstvo koje je izdalo dozvolu za upravljanje otpadom rješenjem će ukinuti dozvolu po službenoj dužnosti ako lice koje je ishodovalo dozvolu za upravljanje otpadom u roku koji je odredila službena osoba, a koji ne može biti kraći od 15 dana, ne dostavi dokaze potrebne za provjeru uslova iz dozvole.

(3) Ako lice koje je ishodovalo dozvolu za upravljanje otpadom obavijesti nadležno kantonalno ministarstvo koje je izdalo dozvolu o prestanku obavljanja djelatnosti za koje je izdana dozvola, ministarstvo će rješenjem ukinuti dozvolu.

(4) Kada rok ishodovane dozvole istekne, lice koje je posjedovalo dozvolu ponovo podnosi Zahtjev iz člana 64. ovog Zakona.

# POGLAVLJE XI - PREKOGRANIČNI PROMET OTPADA

Član 74.

## (Nadležnosti za prekogranični promet otpadom)

 (1) Nadležno ministarstvo za prekogranični promet otpada u Federaciju BiH je Federalno ministarsvo okoliša i turizma.

(2) Postupke izvoza, uvoza i tranzita otpada, finansijskih garancija, kao i granične prijelaze preko kojih je dopušten uvoz/tranzit i izvoz otpada propisuje federalni ministar pravilnikom.

Član 75.

(Opći uslovi prekograničnog kretanja)

 (1) Prekogranično kretanje otpada vrši se u skladu sa ovim Zakonom, posebnim propisima, kao i međunarodnim pravom kojim se uređuje prekogranično kretanje otpada.

(2) Prekogranično kretanje otpada prati dokumentacija o kretanju otpada od mjesta gdje je kretanje otpada počelo do njegovog konačnog odredišta u skladu sa ovim Zakonom.

(3) Neopasan otpad se može uvoziti u FBiH pod uslovom da se taj otpad tretira na ekološki prihvatljiv i efikasan način, te da u FBiH postoji postrojenje za tretman tog otpada.

(4) Zabranjen je uvoz neopasnog otpada radi odlaganja.

(5) Uvoz RDF/SRF-a, ključnog broja prema Katalogu otpada i EWC broja: 19 12 10 je dozvoljen ukoliko postoje postrojenja sa tehničkim i tehnološkim mogućnostima za njegovo korištenje i pod uslovom da su domaće proizvedene količine koje zadovoljavaju tražene standarde za ovu vrstu goriva iz otpada već iskorištene.

(6) Zabranjen je uvoz opasnog otpada u FBiH.

(7) Prekogranično kretanje otpada vrši se pod uslovom da se otpad pakuje, obilježava i transportuje na način kojim se obezbjeđuju uslovi za najmanji rizik po zdravlje ljudi i okoliš.

(8) Prevoznik otpada u skladu sa propisima kojim se reguliše međunarodni prevoz u javnom saobraćaju je u obavezi da posjeduje: dozvolu za obavljanje javnog prevoza tvari, uvjerenje o osposobljenosti lica za obavljanje međunarodnog javnog prevoza i relevantan dokaz kojim se potvrđuje mogućnost obavljanja transporta opasnog ili neopasnog otpada.

Član 76.

## (Zahtjev za izdavanje dozvole za prekogranično kretanje)

 (1) Zahtjev za izdavanje dozvole za uvoz, izvoz i tranzit otpada podnosi se u skladu sa ovim Zakonom.

(2) Za svako prekogranično kretanje otpada, uz zahtjev za izdavanje dozvole, federalnom ministarstvu se podnosi dokumentacija koja sadrži:

1. ugovor zaključen između uvoznika i izvoznika,
2. opću i posebnu dokumentaciju koja se podnosi uz zahtjev u skladu sa posebnim propisom i
3. druge relevantne dokaze i dokumentaciju u skladu sa ovim zakonom i drugim relevantnim propisima kojim se uređuje zaštita okoliša u FBiH.

(3) Za prekogranično kretanje otpada podnosilac zahtjeva obezbjeđuje odgovarajuću finansijsku garanciju ili polisu osiguranja ili drugi oblik osiguranja na ime nadležne institucije za prekogranični promet otpada, države uvoza, izvoza ili tranzita, u iznosu koji je potreban za troškove konačnog zbrinjavanja otpada.

(4) Federalno ministarstvo donosi odluku po zahtjevu za odobravanje uvoza, izvoza i tranzita otpada na osnovu činjenica sadržanih u dokumentaciji koja se podnosi uz zahtjev, pri čemu posebno uzima u obzir:

1. da li je uvoz/izvoz otpada zabranjen za potrebe ponovne upotrebe ili odlaganja u državi uvoza/izvoza,
2. da li država izvoza/tranzita/uvoza primjenjuje sistem obavještavanja o prekograničnom kretanju otpada koji nije opasan otpad,
3. da li će se sa otpadom namijenjenim za ponovnu upotrebu ili odlaganje postupati na ekološki prihvatljiv način,

(5) Rok za izdavanje dozvole za uvoz, izvoz i tranzit otpada je 60 dana od dana prijema zahtjeva iz stava (1)ovog člana.

(6) Dozvola za uvoz, izvoz i tranzit otpada koji se vrši u više pošiljki izdaje se se za period do godinu dana.

(7) Podnosilac zahtjeva može zatražiti dozvolu za uvoz, izvoz i tranzit više pošiljki u slučaju kada se radi o otpadu istih fizičko-hemijskih osobina, koji se otprema na isto odredište preko istih graničnih prijelaza.

(8) Izvoznik, odnosno uvoznik je dužan da do 31. marta tekuće godine dostavi federalnom ministarstvu podatke o izvršenom izvozu i tretmanu, odnosno uvozu otpada za prethodnu godinu.

(9) Ako izvoznik ne dostavi podatke iz stava (8) ovog člana Ministarstvo izvozniku izdaje rješenje kojim se odbija/odbacuje zahtjev iz stava (1) ovog člana.

(10) Nakon što federalno ministarstvo donese rješenje iz stava (9) ovog člana o ishodu obavještava organ nadležan za poslove carine i Federalnu upravu za inspekcijske poslove.

Član 77.

(Zabrane prekograničnog kretanja otpada)

Zabranjeno je prekogranično kretanje otpada ako:

a) sve zemlje koje učestvuju u izdavanju dozvola za prekogranični promet nisu obaviještene,

b) sve zemlje koje učestvuju koje učestvuju u izdavanju dozvola za prekogranični promet nisu izdale dozvolu, ukoliko je riječ o prekograničnom kretanju otpada koji podliježe notifikacijskom postupku,

c) izdata dozvola predstavlja falsifikat ili je pribavljena prevarom,

č) se vrši suprotno izdatoj dozvoli,

ć) se vrši namjerno odlaganje otpada suprotno odredbama ovog Zakona i općim principima međunarodnog zakonodavstva o zaštiti okoliša.

Član 78.

## (Povrat otpada)

 (1) Federalno ministarstvo izdaje saglasnost za povrat otpada u Bosnu i Hercegovinu/Federaciju BiH samo u slučaju kada se prekogranični promet otpada ne može izvršiti u skladu sa odobrenim saglasnostima relevantnih nadležnih institucija za prekogranični promet otpada i/ ili kada se mora izvršiti povrat otpada iz Bosne i Hercegovine/Federacije BiH i/ili kada se mora izvršiti povrat otpada putem tranzita kroz Federaciju BiH.

(2) Saglasnost iz stava (1) ovog člana nije upravni akt.

(3) Saglasnost se dostavlja relevantnim nadležnim tijelima/institucijama i kada je to moguće, izvozniku/uvozniku.

(4) Izvoznik otpada iz Bosne i Hercegovine/Federacije BiH dužan je preuzeti vraćeni otpad ako ima uslove za skladištenje takvog otpada.

(5) Ako izvoznik otpada iz Bosne i Hercegovine/Federacije BiH ne preuzme vraćeni otpad, izvoznik je dužan osigurati da taj otpad preuzme ovlaštena osoba koja ima dozvolu za skladištenje takvog otpada.

(6) Iznimno od odredbi st. (4) i (5) ovog člana, ako izvoznik nije poznat ili je nesolventan, preuzimanje otpada od strane ovlaštene osobe osigurava federalno ministarstvo.

Član 79.

## (Obaveza izvještavanja)

 (1) Uvoznik/primatelj otpada koji ne podliježe notifikacijskom postupku s područja Bosne i Hercegovine/ FBiH obavezan je izvještavati o isporučenim i/ili primljenim vrstama i količinama otpada putem Informacionog sistema upravljanja otpadom Federacije BiH

(2) Uvoznik otpada koji podliježe notifikacijskom postupku s područja Bosne i Hercegovine/ Federacije BiH obavezan je izvještavati o isporučenim i/ili primljenim vrstama i količinama otpada putem Informacionog sistema upravljanja otpadom Federacije BiH.

# POGLAVLJE XII - INFORMACIONI SISTEM UPRAVLJANJA OTPADOM

Član 80.

## (Informacioni sistem)

 (1) Informacioni sistem upravljanja otpadom (u daljnjem tekstu: Informacioni sistem) je niz međusobno povezanih baza podataka i izvora podataka o svim vrstama i tokovima otpada, subjektima i infrastrukturom upravljanja otpadom i uspostavlja se u Fondu.

(2) Vlada FBiH će Uredbom utvrditi nosioce aktivnosti na uspostavi informacionog sistema upravljanja otpadom, organizaciju, strukturu i način vođenja informacionog sistema, faze i rokove planiranja i uspostavljanja informacionog sistema, uloge i obaveze svih korisnika/subjekata informacionog sistema, te dostupnost podataka informacionog sistema.

Član 81.

## (Obveznici izvještavanja u Informacionom sistemu)

Obveznici izvještavanja odnosno dostavljanja podataka u informacioni sistem su:

a) Subjekti upravljanja otpadom /operatori koji obavljaju jednu ili više aktivnosti upravljanja otpadom: sakupljači uključujući Javna komunalna preduzeća, recikleri, uvoznici i izvoznici otpada, deponije, operatori postrojenja za obradu otpada;

b) Proizvođači, uvoznici i distributeri proizvoda koji poslije upotrebe postaju posebne kategorije otpada;

c) Subjekti koji u sklopu svoje djelatnosti/proizvodnog procesa proizvode otpad - proizvođači otpada;

d) Operateri sistema za svoje aktivnosti;

e) Obveznici sistema koji vrše uvoz i proizvodnju te plasman proizvoda na tržište FBiH bez obzira da li su ili ne prenijeli svoju obavezu upravljanja otpadom na operatera sistema.

f) nadležne institucije u smislu pohranjivanja/verifikacije dozvola za upravljanje otpadom, okolinskih dozvola, dozvola za građenje u kontekstu upravljanja građevinskim otpadom, rješenje/odluka za rad komunalnih preduzeća, planove upravljanja otpadom, i druge podatke od interesa za Federaciju BiH.

Član 82.

## (Korisnici podataka u Informacionom sistemu)

* + 1. Korisnici podataka u sistemu su sve nadležne institucije iz oblasti zaštite okoliša odnosno upravljanja otpadom.
		2. Korisnici podataka koji su ovlašteni za izdavanje dozvola za upravljanje otpadom kao i okolinskih dozvola iste po izdavanju trebaju registrovati u Informacionom sistemu.
		3. Podaci iz Informacionog sistema koristit će se od strane nadležnih institucija za izdavanje dozvola, kontrolu i nadzor nad upravljanjem sistemom, uključujući posebno nadležne inspekcije.
		4. Sve izdate dozvole moraju sadržavati obavezu dostavljanja podataka u Informacioni sistem upravljanja otpadom.
		5. Informacioni sistem upravljanja otpadom će biti izvor podataka za kontrolu rada subjekata koji produkuju otpad kao i subjekata koji vrše upravljanje otpadom u Federaciji BiH.

Član 83.

## (Rokovi dostavljanja podataka u Informacionom sistemu)

* + 1. Svi obveznici izvještavanja definisana članom 81. ovog Zakona imaju obavezu redovno unositi podatke u Informacioni sistem upravljanja otpadom, a najmanje kvartalno i to 15 dana po isteku kvartala u tekućoj godini a za posljednji kvartal do 31.03.tekuće godine za prethodnu godinu.
		2. Obaveza unosa podataka za plasman proizvoda je jednom godišnje i to najkasnije do 31.03 tekuće godine za prethodnu kalendarsku godinu.

# POGLAVLJE XIII - CILJEVI UPRAVLJANJA OTPADOM

Član 84.

## (Ciljevi za komunalni otpad )

 (1) Do 2032. godine, 50% ukupne mase sakupljenog posebnog otpada iz domaćinstava i drugih izvora u kojima su tokovi otpada slični sa tokovima otpada iz domaćinstva, zbrinjava se finalnim postupcima prerade R.

(2) Za postizanje ciljeva iz stava (1) ovog člana u roku od godinu dana od stupanja na snagu ovog Zakona:

1. odvojeno se sakuplja opasan otpad koji nastaje u domaćinstvima,
2. odvojeno se sakuplja biorazgradivi otpad koji nastaje u domaćinstvima, i
3. vrši se sortiranje građevinskog otpada: drvo, mineralne frakcije (beton, cigle, pločice, keramika i kamenje), metal, staklo, plastika i gips.

(3) Postizanje ciljeva će se pratiti kroz podatke u Informacionom sistemu.

(4) Svi učesnici upravljanja otpadom dužni su ispunjavati ciljeve usmjerene na povećanje recikliranja i ponovne upotrebe.

(5) Ciljevi upravljanja otpadom propisuju se radi poticanja prelaska na cirkularno upravljanje otpadom prema kojem se ostaci proizvoda i proizvodnje ponovno koriste i recikliraju u druge materijale i proizvode.

(6) U skladu sa stavom (1) ovog člana, treba ostvariti sljedeće ciljeve:

a) Najmanje 95% stanovnika je pokriveno uslugama prikupljanja otpada do 2032.godine, odnosno na svake godine, porast 3-5% u odnosu na prethodnu

b) najmanje 30% sakupljenog komunalnog otpada mora biti preusmjereno sa deponija na druge vrste tretmana s ciljem konačnog zbrinjavanja do 2032. godine

c) najmanje 10% mase proizvedenog bioragradivog otpada koji je sastavni dio otpada iz domaćinstava otpada iz drugih izvora čiji tokovi otpada su slični toku otpada iz domaćinstava odvojeno prikupljeno i prolazi aerobni ili anaerobni tretman do 2032. godine

d) najmanje 30% mase neopasnog građevnog otpada, osim materijala iz prirode određenog ključnim brojem otpada 17 05 04 – zemlja i kamenje koji nisu navedeni pod 17 05 03, mora se upotrijebiti kroz recikliranje i pripremu za ponovnu upotrebu i drugim postupcima materijalne upotrebe, uključujući postupak nasipavanja, kod kojih se otpad koristi kao zamjena za druge materijale, do 2032.godine.

Član 85.

## (Ciljevi za otpadne baterije i akumulatore)

(1) Godišnja stopa odvojenog sakupljanja otpadnih baterija i akumulatora mora biti najmanje 35% od prosječne godišnje količine stavljene na tržište FBiH u protekle tri godine.

(2) Praćenje ispunjenosti ciljeva iz stava (1) ovoga člana vršiće se na osnovu podataka iz Informacionog sistema FBIH.

Član 86.

## (Ciljevi za električnu i elektronsku opremu)

Godišnja stopa odvojenog sakupljanja i preuzimanja otpadne električne i elektroničke opreme (u daljnjem tekstu: EE otpad) mora biti najmanje 55% prosječne mase električne i elektroničke opreme stavljene na tržište u tekućoj godini i to:

- u 2025. 43%

- u 2026. 45%

- u 2027. 47%

- u 2028. 49%

- u 2029. 51%

- u 2030. 53%

- u 2031. 55%

od čega će se 70‒80% (po težini uređaja) ovisno o kategoriji preraditi, a 50‒80% (po težini uređaja) će se reciklirati od sakupljene količine.

Član 87.

## (Ciljevi za otpadnu ambalažu)

(1) Do 2032. godine mora se odvojeno sakupiti i tretirati ili energetski iskoristiti najmanje 60% ukupne mase otpadne ambalaže proizvedene na području Federacije BiH.

(2) Do 2032. godine mora se odvojeno sakupiti i reciklirati najmanje 55% ukupne mase otpadne ambalaže proizvedene na području Federacije BIH.

(3) Do 2032. godine moraju se postići sljedeći ciljevi za reciklažu (finalni R iz Priloga I. ovog Zakona) materijala sadržanih u ambalažnom otpadu fazno:

- 20% po težini za staklo

- 45% po težini za papir i karton

- 20% po težini za metale

- 19% po težini za plastiku

- 13% po težini za drvo.

Član 88.

## (Ciljevi za otpadne gume, otpadna vozila i rabljena ulja)

(1) Sve prikupljene količine otpadnih guma, otpadnih vozila i rabljenih ulja se moraju tretirati.

(2) Fond je obavezan ulagati namjenska sredstva te poticati postizanje ciljeva putem sakupljača i reciklera i pratiti rezultate putem Informacionog sistema upravljanja otpadom te dostavljati izvještaj Federalnom ministarstvu.

(3) Kantonalna ministarstva/fondovi su dužna ulagati namjenski prikupljena sredstva u sistem upravljanja posebnim kategorijama otpada, pratiti postizanje ciljeva na kantonalnom nivou i o tome izvještavati pismenim putem Federalno ministarstvo jednom godišnje.

# POGLAVLJE XIV - JAVNA USLUGA UPRAVLJANJA OTPADOM

Član 89.

## (Obaveza praćenja sastava komunalnog otpada)

 (1) Uvodi se obaveza praćenja i analiza sastava komunalnog otpada najmanje jednom u dvije godine.

(2) Federalno Ministarstvo će definisati smjernice praćenja i analize otpada donošenjem posebnog propisa.

Član 90.

## (Upravljanje komunalnim otpadom)

 (1) Skupljanje i tretiranje komunalnog otpada vrši se u skladu sa posebnim propisom o komunalnim djelatnostima na snazi na nivou kantona i jedinica lokalne samouprave.

(2) Kantonalnim propisom uredit će se osnivanje i rad komunalnih preduzeća i obaveze jedinica lokalne samouprave u pružanju komunalnih usluga.

(3) Domaćinstva su dužna prikupljati svoj produkovani otpad i predati ga komunalnim preduzećima za otpad, a opasni otpad predati na određena mjesta za prikupljanje (reciklažna dvorišta i sl.) ili pravnom licu koje je nadležno za pružanje usluga u upravljanju otpadom.

(4) Proizvođači otpada koji nisu domaćinstva koristit će usluge komunalnih preduzeća za prikupljanje i odvoz komunalnog otpada koji oni produkuju i odvajaju na mjestu nastanka u posude koje im odrede komunalna preduzeća. Komunalna preduzeća i njihovi osnivači će u roku od 5 godina od stupanja na snagu ovog propisa obezbijediti uslove za naplatu odvoza komunalnog otpada iz pravnih subjekata po zapremini otpada.

(5) Komunalna preduzeća i njihovi osnivači obavezni su uvesti odvojeno prikupljanje otpada od svih korisnika usluga, a domaćinstva i drugi vlasnici otpada bit će obavezni selektirati otpad u skladu sa propisom o komunalnoj djelatnosti na lokalnom nivou u roku od 3 (tri) godine od donošenja ovog Zakona.

(6) Zabranjeno je miješati opasni otpad sa komunalnim otpadom.

(7) Komunalni otpad koji je već izmiješan sa opasnim otpadom razdvaja se ako je to ekonomski isplativo, u suprotnom, taj otpad se smatra opasnim.

Član 91.

## (Poslovi javnih usluga)

 (1) Kantonalnim propisom uredit će vršenje poslova javnih usluga, posebno servisa za selektivnu obradu otpada.

(2) Poslovi javnih usluga obuhvataju:

* 1. prikupljanje i odvoz selektivno odvojenog komunalnog otpada iz domaćinstava i drugih prostorija koje prizvode komunalni otpad,
	2. obrada komunalnog otpada uključujući upravljanje povratom sirovina i/ili odlaganja,
	3. mjesta za selektivno prikupljanje otpada.
	4. upravljanje i rad reciklažnih dvorišta koja sakupljaju posebne kategorije otpada iz domaćinstava.

(3) Federalni ministar će pravilnikom utvrditi metodologiju za izračun cijenausluga prikupljanja, odvoza i tretmana komunalnog otpada.

(4) Cijena komunalne usluge ne može biti niža od ekonomske cijene usluge i ista se usklađuje na godišnjem nivou.

(5) Metodologija mora sadržavati postepeni prelazak naplate usluge prikupljanja i odvoza otpada prema količini otpada te osigurati različite cijene za različite vrste otpada, radi poticanja selektivnog odvajanja otpada u domaćinstvima.

(6) U skladu sa cijenom deponovanja otpada izračunatom u skladu sa Metodologijom izračuna cijene usluge obrade otpada, za trajno odlaganje otpada uvodi se cijena u visini od 40KM/t za odlaganje otpada po toni otpada.

(7) Sredstva sakupljena iz naknade za odlaganje i upravljanje komunalnim otpadom su namjenska sredstva i ista se usmjeravaju isključivo u održavanje i rad deponija, sortirnica, reciklažnih dvorišta kao i razvoj selektivnog prikupljanja i odvoza otpada.

Član 92.

Kantonalnim propisom iz člana 91. stav (1) ovog Zakona uredit će se:

* 1. geografsko područje koje pokriva komunalno preduzeće;
	2. osnovni zahtjevi za osiguranje rada komunalnih preduzeća, uključujući metode skupljanja (kao npr. selektivno skupljanje otpada), učestalost, prava i obaveze domaćinstava i preduzeća čiji je otpad sličan otpadu iz domaćinstva;
	3. određivanje načina korištenja usluga komunalnih preduzeća za otpad za proizvođače i vlasnike otpada, a koji nisu domaćinstva;
	4. vrste kaznenih odredbi i stimulacionih mjera;
	5. tehnički i drugi zahtjevi koji se odnose na rad komunalnih preduzeća za otpad uključujući skupljanje, obrada i odlaganje;
	6. uvođenje sistema selektivnog prikupljanja otpada zajedno sa određivanjem mjesta za selektivno prikupljanje otpada sa brojem posuda, zelenih otoka, reciklažnih dvorišta po glavi stanovnika;
	7. određivanje lokacije za deponije i lokacije za druge vrste obrada otpada;
	8. procjena visine naknade koja osigurava pouzdan, kontinuiran i prihvatljiv rad komunalnih preduzeća za otpad i adekvatne uslove plaćanja;
	9. uslovi za pronalaženje i tretiranje nezakonito odloženog komunalnog otpada.

# POGLAVLJE XV - CENTAR ZA UPRAVLJANJE OTPADOM

Član 93.

## Centar za upravljanje otpadom

 (1) Centrom za upravljanje otpadom upravlja pravno lice u vlasništvu jedinica lokalne samouprave.

(2) Izvršno tijelo jedinice lokalne samouprave dužno je:

– osigurati da davatelj javne usluge preda miješani komunalni otpad u centar za upravljanje otpadom i

– sklopiti sporazum s pravnim licem iz stava (1) ovoga člana kojim uređuju odnose u vezi s predajom miješanog komunalnog otpada.

(3) Lice koja upravlja Centrom za upravljanje otpadom dužno je primiti sav miješani komunalni otpad od davatelja javne usluge, te primjenjivati istu cijenu zbrinjavanja preuzetog miješanog komunalnog otpada po toni za sve davatelje usluge prikupljanja miješanog komunalnog otpada.

(4) Davatelji javne usluge su dužni sklopiti ugovor sa najbližim Centrom za upravljanje otpadom i predati miješani komunalni otpad u taj centar za upravljanje otpadom.

(5) Izvršno tijelo jedinice lokalne samouprave, dužno je osigurati provedbu obaveze iz stava (2) ovoga člana.

(6) Stupanjem na snagu ovog Zakona, postojeće uređene deponije postaju dijelovi Centara za upravljanje otpadom.

Član 94.

## (Sastavni dijelovi centra za upravljanje otpadom)

Sastavni dijelovi centra za upravljanje otpadom definišu se Federalnim planom upravljanja otpadom.

# POGLAVLJE XVI - DEPONIJE OTPADA

Član 95.

## (Opći uslovi upravljanja deponijama)

 (1) Odlaganje otpada na deponiju vrši se ako ne postoji drugo odgovarajuće rješenje, u skladu sa načelom hijerarhije upravljanja otpadom.

(2) Otpad se odlaže na najbližu deponiju koja ispunjava tehničke, tehnološke i druge uslove i zahtjeve u skladu sa okolinskom dozvolom (Zakon o zaštiti okoliša FBiH) i dozvolom za upravljanje otpadom izdatom u skladu za ovim Zakonom.

(3) Sve postojeće i nove deponije su dužne dostavljati podatke u Informacioni sistem Fonda.

(4) Deponijom upravlja rukovodilac deponije koji mora biti pravno lice u skladu sa ovim Zakonom.

(5) Pravno lice iz stava (4) ovog člana mora imati dozvolu za upravljanje otpadom.

(6) Nakon popunjavanja kapaciteta deponije ili jednog njenog dijela, pravno lice iz stava (4) će izraditi Plan sanacije deponije i dostaviti ga nadležnom kantonalnom ministarstvu i Federalnom ministarstvu.

(7) Federalni ministar će donijeti pravilnik o deponijama koji sadrži:

a) uslove i kriterijume za određivanje lokacije, tehničke i tehnološke uslove za projektovanje, izgradnju i rad deponija otpada,

b) vrste otpada čije je odlaganje na deponiji zabranjeno, količine biorazgradivog otpada koje se mogu odložiti, kriterijume i procedure za prihvatanje ili neprihvatanje, odnosno odlaganje otpada na deponiju, način i procedure rada i zatvaranja deponije

c) sadržaj i način monitoringa rada deponije, kao i naknadnog održavanja poslije zatvaranja deponije i

d) postupak odobravanja i sadržaj programa mjera sa dinamikom prilagođavanja rada postojećih deponija, kao i minimalnih uslova koji moraju biti ispunjeni za deponije.

Član 96.

## (Odlaganje otpada)

(1) Na deponiji je dozvoljeno odlaganje otpada koji je naveden u dozvoli za upravljanje otpadom i okolinskoj dozvoli.

(2) Deponije za otpad mogu biti:

* 1. deponija za opasan otpad;
	2. deponija za inertni otpad; i
	3. deponija za neopasan otpad.

(3) Na deponiji je zabranjeno odlaganje:

1. tečnog otpada, osim taloga/mulja iz uređaja za pročišćavanje procijednih voda s tijela deponije (iste na koju se odlaže) sa kojeg su procjedne vode sakupljene i pročišćene
2. otpada koji je u uslovima deponije eksplozivan, nagrizajući, oksidirajući, lako zapaljiv ili zapaljiv prema odredbama posebnih propisa
3. bolničkog i drugog kliničkog otpada koji nastaje u medicinskim i/ili veterinarskim ustanovama i ima svojstva opasnog medicinskog otpada prema posebnim propisima
4. otpadnih guma
5. animalnog i klaoničkog otpada, životinjskih trupla i životinjskih prerađevina ako nisu termički obrađeni prema posebnim propisima
6. otpadnih industrijskih i automobilskih baterija i akumulatora
7. otpadnih motornih vozila i njihovih neobrađenih sastavnih dijelova, koji nastaju u postupku obrade i oporabe otpadnih vozila
8. otpadnih električnih i elektroničkih uređaja i opreme
9. odvojeno sakupljenog otpada u svrhu pripreme za ponovnu upotrebu i recikliranje, osim otpada koji nastaje obradom odvojeno sakupljenoga otpada za kojega odlaganje daje najbolji ishod za okoliš u skladu sa hijerarhijom upravljanja otpadom
10. koji je nastao kao rezultat naučnog istraživanja, čije svojstvo nije poznato ili je novo i njegov uticaj na ljude ili okoliš nije poznat.

(4) Deponija može biti sastavni dio centra za upravljanje otpadom.

(5) Otpad se na deponiji mora mjeriti odgovarajućim mjernim uređajem za određivanje težine povezanim sa sistemom identifikacije vozila.

Član 97.

## (Postojeće neuređene deponije)

(1) Postojeće neuređene deponije su deponije koje ne ispunjavaju uslove iz stava člana 95. stav (2), a na kojima se odlagao ili odlaže otpad u periodu prije stupanja na snagu ovog Zakona.

(2) Federalni ministar će propisom iz člana 95. stav (7) ovog Zakona urediti uslove za prilagođavanje, zatvaranje i sanaciju lokacija iz stava (1) ovog člana.

Član 98.

## (Smanjenje količine otpada za deponovanje)

(1) Proizvođač otpada dužan je da otpad podvrgne fizičkoj, hemijskoj, biološkoj i termičkoj obradi i sortiranju radi smanjenja količine ili zapremine otpada za odlaganje.

(2) Na inertan otpad ili otpad kod koga primjena postupka fizičke, hemijske ili biološke obrade ne može uticati na smanjenje količine ili zapremine za odlaganje ne primjenjuju se postupci iz stava (1) ovog člana.

Član 99.

## (Zabrana mješovitog odlaganja otpada na deponiji)

(1) Zabranjeno je odlaganje opasnog otpada na deponiji za neopasan otpad.

(2) Inertni otpad odlaže se samo na deponiji za inertni otpad.

Član 100.

## (Obaveze rukovodioca deponije)

Rukovodilac deponije dužan je da:

* + 1. utvrdi količinu otpada prije njegovog prijema na deponiju;
		2. provjeri podudarnost primljenog otpada sa podacima sadržanim u formularima za transport otpada;
		3. odbije prijem otpada na deponiju ako utvrdi nepodudarnost otpada sa podacima sadržanim u formularu za transport otpada i odmah obavijesti nadležnog inspektora za zaštitu okoliša;
		4. obezbijedi selektivno odlaganje otpada radi sprječavanja reakcija elemenata različitih vrsta otpada na okoliš i zdravlje ljudi i stvaranja uslova za obnavljanje i dalje korištenje područja deponije;
		5. obezbijedi pravilan rad tehničkih uređaja kojima je deponija opremljena i primjenjuje sanitarne, higijenske, protivpožarne i propise o zaštiti na radu, u skladu sa zakonom;
		6. obavijesti organ koji je izdao dozvolu za rad deponije o prestanku rada deponije nakon završnog prekrivanja;
		7. nadgleda deponiju otpada tokom rada, o čemu dostavlja godišnji izvještaj Fondu do 31. marta tekuće za prethodnu godinu;
		8. bez odlaganja obavijesti nadležnog inspektora za zaštitu okoliša o uočenim promjenama na deponiji koje mogu uticati na okoliš i zdravlje ljudi;
		9. redovno dostavlja podatke o upravljanju otpadom u Informacioni sistem kao i ostale podatke o infrastrukturi te dozvolama.

Član 101.

## (Zatvaranje deponije)

 (1) Zatvaranje dijela ili cijele deponije vrši se uz izrađeni Plan sanacije:

1. u skladu sa okolinskom dozvolom i dozvolom za upravljanje deponije; i/ili
2. na zahtjev rukovodioca deponije na osnovu odobrenja nadležnog ministarstva; i/ili
3. po nalogu nadležnog ministarstva i/ili Inspekcije.

(2) Deponija ili dio deponije smatra se zatvorenim ako su ispunjeni svi uslovi utvrđeni Planom sanacije deponije i kada nadležno ministarstvo procijeni sve izvještaje rukovodioca deponije, utvrdi ispunjenost svih uslova za zatvaranje deponije i obavijesti rukovodioca deponije o odluci o prestanku rada deponije ili dijela deponije.

(3) Nakon zatvaranja deponije, rukovodilac deponije odgovoran je za njeno održavanje, nadzor i kontrolu nakon zatvaranja, na način i u roku koji odredi nadležno ministarstvo.

(4) Rok održavanja, nadzora i kontrole područja deponije nakon zatvaranja ne može biti kraći od 30 godina.

(5) Rukovodilac deponije je dužan da obavijesti nadležno ministarstvo o negativnim uticajima na okoliš i zdravlje ljudi utvrđenim kontrolom iz stava (3) ovog člana u roku od 15 dana od dana saznanja o tim negativnim uticajima.

(6) Nakon dobijanja obavještenja iz stava (5) ovog člana nadležno ministarstvo određuje rokove i način sanacije uočenih negativnih uticaja.

# POGLAVLJE XVII - EKONOMSKI INSTRUMENTI

Član 102.

## (Poticaji)

(1) Poticajna naknada je mjera kojom se potiče jedinica lokalne samouprave da, u okviru svojih ovlasti, provede mjere kojim se povećava udio sortiranog otpada iz komunalnog otpada koji nastaje na području te jedinice lokalne samouprave.

(2) Kanton koji je ostvario prihode na osnovu naknada za upravljanje otpadom dužan je jednom godišnje dodjeljivati sredstva u vidu poticaja jedinicama lokalne samouprave koje su dokazale da su smanjile udio miješanog komunalnog otpada u komunalnom otpadu.

(3) Dokaz u smislu smanjenja udjela miješanog komunalnog otpada u komunalnom otpadu iz stava (2) ovog člana se povlači iz Informacionog sistema FBiH.

(4) Ukoliko kantonalno ministarstvo okoliša ne dostavi Fondu izvještaj o namjenskom utrošku sredstava ili u dostavljenom izvještaju ne prikaže namjenski utrošak sredstava, Federalno ministarstvo će informaciju proslijediti Vladi FBiH.

(5) Na osnovu informacije iz stava (4) ovog člana, Vlada FBiH će naložiti Fondu obustavu transfera namjenskih sredstava za taj kanton.

Član 103.

## (Naknada za trajno odlaganje otpada)

(1) Naknada za trajno odlaganje otpada je mjera kojom se potiče smanjenje količina otpada koji se finalno odlaže na deponije u Federaciji BiH.

(2) Količine odloženog otpada po deponijama za potrebe obračuna naknade iz stava (1) ovoga člana dostupne su u Informacionom sistemu upravljanja otpadom.

(3) Iznos naknade iz stava (1) i način njenog obračuna će se urediti podzakonskim propisom koji donosi Vlada Federacije BiH.

(4) Obveznik plaćanja naknade iz stava (1) ovoga člana je pravno lice koje upravlja deponijom.

(5) Naknada se plaća Fondu za zaštitu okoliša i raspoređuje se prema odredbama Zakona o Fondu za zaštitu okoliša.

(6) Fond donosi rješenje, do 30. juna tekuće godine za prethodnu kalendarsku godinu, kojim određuje iznos naknade iz stava (1) ovoga člana i obveznika plaćanja te naknade.

(7) Protiv rješenja Fonda iz stava (5) ovoga člana može se podnijeti žalba Federalnom ministarstvu.

Član 104.

## (Naknada za odlaganje industrijskog neopasnog otpada)

(1) Pogoni i postrojenja koji u okviru svoje lokacije odlažu industrijski neopasni otpad dužni su plaćati godišnju naknadu za trajno odlaganje ukupne godišnje količine odloženog otpada koja će se urediti podzakonskim propisom iz člana 103. stav (3).

(2) Obaveze utvrđene u članu 103. ovog Zakona stav (2) do (7) primjenjuju se i za industrijski neopasni otpad iz stava (1) ovog člana.

Član 105.

(Uvođenje depozitnog sistema)

 (1) U skladu sa hijerarhijom otpada iz člana 7. ovog Zakona i ostvarivanja ciljeva za reciklažu i/ili iskorištenje ambalažnog otpada, federalni ministar će kroz podzakonski propis za ambalažu i ambalažni otpad predviđen članom 60. stav (2) ovog Zakona, bliže propisati obavezu povrata ambalažnog otpada za određene vrste proizvoda putem depozitnog sistema, a posebno:

* obavezu povrata ambalažnog otpada za proizvode na koji se primjenjuje sistem naplate depozita i vraćanja depozita potrošaču,
* vrste ambalaže koja će biti uključena u depozitni sistem,
* ciljeve za reciklažu i/ili iskorištenje ambalažnog otpada,
* obaveze i načine uključivanja svih učesnika sistema,
* rokove za prilagođavanje uspostavi sistema.

 (2) Operateri sistema su dužni uspostaviti i održavati depozitni sistem iz stava (1) ovog člana, te na nediskriminatoran i transparentan način uključiti sve subjekte koji plasiraju proizvode u ambalaži na teritoriju Federacije BiH proporcionalno njihovim obavezama.

# POGLAVLJE XVIII –UPRAVNI I INSPEKCIJSKI NADZOR

Član 106.

## (Upravni nadzor)

Nadzor nad primjenom odredbi ovog Zakona i podzakonskih propisa donesenih na osnovu njega vrši Federalno ministarstvo.

Član 107.

## (Inspekcijski nadzor)

(1) Inspekcijski nadzor nad provođenjem odredbi ovog Zakona i drugih propisa donesenih na osnovu njega vrše inspektori zaštite okoliša i tržišno, turističko-ugostiteljski inspektor Federalne uprave za inspekcijske poslove i kantonalne uprave za inspekcijske poslove (u daljem tekstu: inspektor).

(2) Za posebne kategorije otpada za koje se naplaćuje naknada nadležan je Federalni tržišni inspektorat i Federalni urbanističko-ekološki inspektorat, kao i nadležni kantonalni inspektorati.

(3) Nadležni inspektori u vršenju inspekcijskog nadzora postupaju po odredbama ovog Zakona i propisom koji reguliše oblast inspekcijskog nadzora u Federaciji BiH i drugim zakonskim i provedbenim propisima.

(2) Inspektor iz stava (1) ovog člana jednom godišnje vrši nadzor nad radom kantonalnih operatora za upravljanje otpadom i proizvođačima opasnog otpada u skladu sa posebnim propisima.

(3) Inspektor iz stava (1) ovog člana obavještava proizvođača i operatora prije vršenja inspekcijskog nadzora.

(4) U slučaju neposredne opasnosti po zdravlje ljudi i okoliš, inspektor će izvršiti nadzor bez prethodnog obavještenja.

Član 108.

## (Ovlaštenja nadležne inspekcije)

(1) Nadležni inspektori imaju slijedeća ovlaštenja:

1. pravo ulaska na lokaciju, u postrojenja i poslovne prostorije;
2. pravo da zahtijeva od svih pravnih ili fizičkih lica da stave na raspolaganje sve potrebne podatke, dokumentaciju i informacije;
3. pravo da zaustavi prijevoz otpada;
4. pravo da otvori kontejnere sa otpadom;
5. pravo da uzme uzorke iz otpada;
6. pravo da vizuelno evidentira činjeničnu situaciju (video, slike, itd);
7. pravo da zahtijeva preduzimanje svih neophodnih mjera radi usklađivanja aktivnosti sa uvjetima iz dozvole i posebnih propisa,
8. pravo da zaustavi aktivnosti ako su u opasnosti okoliš i ljudsko zdravlje.

(2) Prilikom vršenja poslova iz stava (1) ovog člana, inspektor neće nanijeti štetu i neopravdane troškove operatoru.

(3) U slučaju uzimanja uzoraka inspektor je dužan uzorak iz otpada čuvati u neizmjenjenom obliku u svrhu budućeg dokazivanja.

(4) U slučaju iz stava (3) ovog člana uzimaju se tri uzorka, od kojih se jedan čuva na lokaciji, jedan kao rezerva, a jedan se koristi za testiranje ili kao dokaz.

(5) O izvršenom inspekcijskom pregledu, inspektor je dužan da sačini zapisnik kojeg potpisuje inspektor, predstavnik ili radnik operatora. Jedan primjerak zapisnika predaje se operatoru.

(6) Ukoliko nadležni inspektor utvrdi da rezultati izvršenih mjerenja ne odgovaraju činjeničnom stanju ima pravo da uzorke pošalje akreditovanim ispitnim tijelima i laboratorijama za obavljanje ispitivanja ili ovlaštenim referentnim centrima za pojedine komponente okoliša.

(7) Ukoliko se tokom ispitivanja utvrdi da izvršena mjerenja ne odgovaraju činjeničnom stanju, troškove naknadnih mjerenja snosi operator.

Član 109.

## (Učestalost inspekcijske kontrole)

(1) Inspektor jednom godišnje vrši redovni nadzor nad radom kantonalnih operatora za upravljanje otpadom i proizvođačima opasnog otpada u skladu sa posebnim propisima.

(2) Inspektor obavještava proizvođača i operatora prije vršenja redovnog inspekcijskog nadzora.

(3) U slučaju neposredne opasnosti po zdravlje ljudi i okoliš, inspektor će izvršiti nadzor bez prethodnog obavještenja.

Član 110.

## (Vanredne inspekcijske kontrole)

Vanredne inspekcijske kontrole se vrše prilikom istraživanja okolinskih nesreća, incidenata, žalbi i prigovora uslijed zagađenja nastalog od otpada.

Član 111.

## (Ovlaštenja nadležnog inspektora)

(1) Ukoliko se utvrdi povreda odredbi ovog Zakona ili podzakonskih propisa na snazi, nakon izvršenog inspekcijskog pregleda inspektor rješenjem može:

1. odrediti posebne uslove za budući rad;
2. propisati posebne mjere koje se trebaju preduzeti i odrediti rok za preduzimanje mjera;
3. narediti obustavu rada dok se uslovi ili zahtjevi ne ispune;
4. izreći novčanu kaznu ili druge mjere zbog kršenja uvjeta propisanih dozvolom,
5. narediti zatvaranje postrojenja ako se aktivnosti ne mogu izvoditi bez štete po prirodu i ljudsko zdravlje;
6. narediti otklanjanje uzroka štete i vraćanje okoliša u prvobitno stanje.

(2) U slučaju ponovljenog kršenja propisa ili opasnosti po zdravlje ljudi ili okoliš, nadležni inspektor zaštite okoliša može zatražiti od nadležnog kantonalnog ministarstva okoliša da poništi izdatu dozvolu za upravljanje otpadom.

(3) Na rješenje federalnog inspektora može se izjaviti žalba Federalnom ministarstvu, dok se na rješenje kantonalnog inspektora može izjaviti žalba direktoru Federalne uprave za inspekcijske poslove.

(4) Žalba na rješenje inspektora ne odlaže izvršenje rješenja.

# POGLAVLJE XIX - PREKRŠAJNE ODREDBE

Član 112.

## (Novčane kazne)

(1) Novčanom kaznom od 10.000,00 KM do 20.000,00 KM kaznit će se za prekršaj svako pravno lice, a u ponovljenom prekršaju novčanom kaznom u iznosu od 15.000,00 do 25.000,00 KM ako:

* miješa različite vrste opasnog otpada i miješa opasni sa neopasnim otpadom iz člana 31. ovog Zakona;
* privremeno skladišti otpad unutar vlastitog postrojenja i pogona duže od godinu dana iz člana 36. ovog Zakona;
* odlaže ili spaljuje otpad koji ispunjava standarde za ponovnu upotrebu ili ponovno iskorištenje iz člana 40. stava (4) ovog Zakona;
* trguje otpadom za koji proizvođač otpada ima zaključen ugovor o predaji sakupljaču, odnosno operateru postrojenja za upravljanje otpadom iz člana 49. stava (5) ovog Zakona;
* stavlja na tržište u Federaciji BiH plastične proizvode za jednokratnu upotrebu koji su zabranjeni i proizvode koji su načinjeni od oksorazgradive plastike, te lagane plastične vrećice za nošenje čija je debljina stijenke od 15 do 50 mikrona iz člana 50. ovog Zakona;
* postupa suprotno odredbama člana 50. ovog Zakona;
* postupa suprotno odredbama člana 51. ovog Zakona;
* transportuje otpad suprotno odredbama članova 55. i 56. ovog Zakona;
* ne upravlja posebnom kategorijom otpada iz člana 60. i otpadnim muljem u poljoprivredi iz člana 61. ovog Zakona;
* ne pribavi ili ne produži dozvolu za aktivnosti upravljanja otpadom (članovi 62. i 66.) ili krši uslove propisane u dozvoli;
* krši odredbe za prekogranični promet otpada iz člana 75. ovog Zakona;
* miješa opasni otpad sa komunalnim otpadom iz člana 90. stav (6) ovog Zakona;
* ne provodi metodologiju izračuna cijene iz člana 91. stav (3) ovog Zakona;
* ne odlaže otpad na najbližu deponiju u skladu sa članom 95. stavom (2) ovog Zakona;
* odlaže otpad suprotno članu 96. stav (3) ovog Zakona;
* miješa otpad na deponiji suprotno članu 99. ovog Zakona;
* postupa suprotno članu 100. ovog Zakona;
* ne zatvori deponiju u skladu sa članom 101. ovog Zakona;
* obveznik plaćanja naknade ne izvrši plaćanje naknade predviđene članovima 103., 104. i 105.;

 (2) Za prekršaj iz stava (1) ovog člana kaznit će se i odgovorno lice u pravnom licu novčanom kaznom u iznosu od 2.000,00 KM do 4.000,00 KM, a u ponovljenom prekršaju kaznom u iznosu od 4.500,00 KM do 5.000,00 KM.

(3) Za prekršaj iz stava (1) ovog člana kaznit će se lice koje obavlja samostalnu poslovnu djelatnost/obrt, novčanom kaznom u iznosu od 1.000,00 KM do 3.000,00 KM, a u ponovljenom prekršaju novčanom kaznom u iznosu od 4.000,00 KM do 6.000,00 KM.

(4) Novčanom kaznom od 5.000,00 KM do 10.000,00 KM kaznit će se za prekršaj svako pravno lice, a u ponovljenom prekršaju novčanom kaznom u iznosu od 10.000,00 KM do 15.000,00 KM ako:

* + ne dostavlja podatke ili dostavi netačne podatke u Informacioni sistem upravljanja otpadom iz člana 81. ovog Zakona, i
	+ ne dostavlja tačne podatke u Informacioni sistem upravljanja otpadom u roku predviđenom članom 83. stav (2) ovog Zakona.

(5) Za prekršaj iz stava (4) ovog člana kaznit će se i odgovorno lice u pravnom licu novčanom kaznom od 1.000,00 KM do 2.000,00 KM, a u ponovljenom prekršaju novčanom kaznom u iznosu od 1.500,00 KM do 3.000,00 KM.

(6) Novčanom kaznom u iznosu od 500,00 KM do 1.000,00 KM kaznit će se za prekršaj iz stava (4) ovog člana lice koje obavlja samostalnu poslovnu djelatnost/obrt, a u ponovljenom prekršaju novčanom kaznom u iznosu od 1.000,00 KM do 2.000,00 KM.

(7) Novčanom kaznom u iznosu od 500,00 KM do 2.000,00 KM kaznit će se fizičko lice za prekršaj iz stava (1) ovog člana, a u ponovljenom prekršaju novčanom kaznom u iznosu od 3.000,00 KM do 5.000,00 KM.

(8) Novčanom kaznom u iznosu od 10.000,00 KM do 20.000,00 KM kaznit će se operater sistema za prekršaj, a u ponovljenom prekršaju novčanom kaznom u iznosu od 20.000,00 do 40.000,00 KM ako:

- ne dostavi godišnji izvještaj o upravljanju ambalažnim odnosno elektronskim i elektroničkim otpadom;

- ne dostavi dokaze o namjenskom utrošku sredstava Federalnom ministarstvu;

- ne ispuni propisane ciljeve za sakupljanje otpada posebno iz čl 86., 87. i 105. ovog Zakona.

Član 113.

## (Onemogućavanje rada inspektora)

(1) Novčanom kaznom u iznosu od 3.000,00 KM do 15.000,00 KM kaznit će se za prekršaj pravno lice ako onemogući obavljanje pregleda inspektora, odnosno inspektora nadležnog prema posebnom zakonu ili ne dostavi u određenom roku na uvid sve podatke i dokumentaciju potrebnu u provođenju nadzora.

(3) Za prekršaj iz stava (1) ovoga člana kaznit će se novčanom kaznom u iznosu od 1.000,00 KM do 1.5000,00 KM i odgovorno lice u pravnom licu.

(2) Za prekršaj iz stava (1) ovoga člana kaznit će se fizičko lice novčanom kaznom u iznosu od 500,00 KM do 1.500,00 KM.

Član 114.

## (Prekršaj za nepoštovanje provedbenih propisa)

(1) Nepoštovanje obaveza određenih provedbenim propisima iz člana 116. ovoga Zakona, te neispunjenje tih obaveza u utvrđenom roku i na propisani način, smatra se prekršajem u smislu ovoga Zakona.

(2) Za prekršaje iz stava (1) ovoga člana pravno lice će se kazniti novčanom kaznom u iznosu od 5.000,00 KM do 15.000,00 KM.

(3) Za prekršaj iz stava (1) ovoga člana kaznit će se i odgovorno lice u pravnom licu iz stava (2) ovoga člana novčanom kaznom od 500,00 KM do 3.000,00 KM.

(4) Za prekršaj iz stava (1) ovoga člana kaznit će se i fizičko lice - obrtnik novčanom kaznom od 500,00 KM do 1.500,00 KM.

# POGLAVLJE XX - PRIJELAZNE I ZAVRŠNE ODREDBE

Član 115.

## (Postupci započeti prije stupanja na snagu novog Zakona)

Postupci započeti prije stupanja na snagu ovog Zakona, biti će okončani u skladu sa odredbama propisa koji je bio na snazi prije stupanja na snagu ovog Zakona.

Član 116.

## (Podzakonski propisi)

(1) Vlada FBiH donosi propise iz čl. 50 (7), 60 (4), čl. 61 (1), čl. 80 (2), čl. 103 (3) u roku od dvije godine od dana stupanja na snagu Zakona.

(2) Federalni ministar donosi propise iz čl. 6 (5), čl. 13 (3), čl. 14 (6), čl. 15 (7), čl. 18. st (7), čl. 29. (5), čl. 30 (3), čl. 32 (6), čl. 43 (6), čl. 44 (5), čl. 45 (4), čl. 57 (3), čl. 60 (2) i (3), čl. 65 (5), čl. 74 (2), čl. 89 (2), čl. 91 (3), čl. 95 (7) u roku od dvije godine od dana stupanja na snagu Zakona.

(3) Provedbeni propisi koji su bili na snazi do dana stupanja na snagu ovog zakona primjenjivati će se i dalje ako njihove odredbe nisu u suprotnosti sa ovim Zakonom.

(4) Uredba o naknadama za plastične kese tregerice (''Službene novine Federacije BiH'', broj: 9/14) stavlja se van snage u roku od godinu dana od dana stupanja na snagu ovog Zakona.

(5) Nadležna kantonalna ministarstva za okoliš dužna su donijeti provedbeni propis iz člana 27. stav (1) ovog Zakona u roku od dvije godine od dana stupanja na snagu ovog Zakona.

Član 117.

## (Rodna ravnopravnost)

Gramatički izrazi upotrijebljeni u ovom Zakonu za označavanje muškog ili ženskog roda podrazumijevaju oba spola, osim kada je svrha ovog Zakona drugačija.

Član 118.

(Prestanak važenja starog zakona)

Stupanjem na snagu ovog Zakona prestaje da važi Zakon o upravljanju otpadom („Službene novine Federacije BiH“, br. [33/03,](https://www.fmoit.gov.ba/upload/file/Zakon%20o%20upravljanju%20otpadom%2033%2003_.pdf) [72/09](https://www.fmoit.gov.ba/upload/file/okolis/z%20o%20upr%20otpad%2072-09-1-2-Copy.pdf), [92/17](https://www.fmoit.gov.ba/upload/file/2020/92_17-1-5.pdf)i [72/24](https://www.fmoit.gov.ba/upload/file/Zakon%20o%20izmjenama%20i%20dopunama%20Zakona%20o%20otpadu_72_24.pdf)).

Član 119.

## (Stupanje na snagu)

Ovaj Zakon stupa na snagu osmog dana od dana objavljivanja u “Službenim novinama Federacije BiH.

# PRILOG I: Postupci odlaganja (D) i tretmana otpada (R)

|  |  |
| --- | --- |
| **POSTUPCI ODLAGANJA** D1 Odlaganje otpada u ili na tlo (na primjer odlagalište itd.)D2 Tretman otpada na ili u tlu (na primjer biološka raz­gradnja tekućeg ili muljevitog otpada u tlu itd.)D3 Duboko utiskivanje otpada (na primjer utiskivanje otpada crpkama u bušotine, iscrpljena ležišta soli, prirodne šupljine itd.)D4 Odlaganje otpada u površinske bazene (na primjer odlaganje tekućeg ili muljevitog otpada u jame, bazene, lagune itd.)D5 Posebno pripremljeno odlagalište (odlaganje u povezane komore koje su zatvorene i izolirane jedna od druge i od okoliša itd.)D6 Ispuštanje otpada u vode isključujući mora/oceaneD7 Ispuštanje otpada u mora/oceane uključujući i ukapanje u morsko dnoD8 Biološki tretman otpada koja nije specificirana drugdje u ovom Dodatku, a koja za posljedicu ima konačne sastojke i mješavine koje se odlažu bilo kojim postupkom D1 - D12 iz ovog Dodatka D9 Fizikalno-hemijski tretman otpada koja nije specificirana drugdje u Dodatku, a koja za posljedicu ima konačne sastojke i mješavine koje se odlažu bilo kojim postupkom D 1 – D12 iz ovog Dodatka (na primjer isparavanje, sušenje, kalciniranje itd D10 Spaljivanje na kopnuD11 Spaljivanje na moruD12 Trajno uskladištenje (na primjer smještaj spremnika u rudnike itd.)D13 Spajanje ili miješanje otpada prije podvrgavanja bilo kojem postupku D1 – D12 iz ovog DodatkaD14 Ponovno pakiranje prije podvrgavanja bilo kojem od postupaka D1 – D13 iz ovog DodatkaD15 Skladištenje prije primjene bilo kojeg od postupaka odlaganja D1 – D14 iz ovog Dodatka (osim privremenog skladištenja otpada na mjestu nastanka, prije skupljanja) | **POSTUPCI TRETMANA** R1 Korištenje kao gorivo (ne izravno spaljivanje) ili drugi način proizvodnje energije (Basel/OECD) – Korištenje uglavnom kao gorivo ili drugo sredstvo za proizvodnju energije (EU)R2 Obnavljanje/regeneracija otapalaR3 Recikliranje/obnavljanje otpadnih organskih tvari koje se ne koriste kao otapala (uključujući kompostiranje i druge procese biološke pretvorbe)R4 Recikliranje/obnavljanje metala i spojeva metalaR5 Recikliranje/obnavljanje drugih anorganskih materijalaR6 Regeneracija kiselina ili lužinaR7 Tretman sastojaka koji se koriste za smanjivanje onečišćenjaR8 Tretman sastojaka iz katalizatoraR9 Ponovni tretman otpadnih ulja ili drugi načini ponovnog korištenja otpadnih uljaR10 Tretiranje tla u svrhu poljoprivrednog ili ekološkog poboljšanjaR11 Korištenje otpada dobivenog iz bilo kojeg od postupaka pod brojem R1 do R10 iz ovog PopisaR12 Mijenjanje otpada radi primjene bilo kojeg od postupaka označenih brojevima R1 do R 11 iz ovog PopisaR13 Skladištenje otpada prije bilo kojeg od postupaka R1 do R12 (osim privremenog skladištenja na mjestu nastanka, prije skupljanja) |
| **VRSTE PAKIRANJA** 1. Bačve2. Drvena posude (bačve)3. Metalne posude4. Kutije5. Vreće6. Višeslojna ambalaža7. Posuda pod tlakom8. Rasuto9. Drugo (navedi) | **H-OZNAKA I UN KLASA** UN klasa H-oznaka Obilježja1 H1 Eksplozivno3 H3 Zapaljive tekućine4.1 H4.1 Zapaljive krute tvari4.2 H4.2 Tvari ili otpad podložni samozapaljenju4.3 H4.3 Tvari ili otpad koji u dodiru s vodom ispuštaju zapaljive plinove5.1 H5.1 Oksidacija5.2 H5.2 Organski peroksidi6.1 H6.1 Otrovi (akutno djelovanje)6.2 H6.2 Infektivne tvari8 H8 Korozivi9 H10 Oslobađanje otrovnih plinova u dodiru sa zrakom ili vodom9 H11 Toksične tvari (naknadno ili kronično djelovanje)9 H12 Ekotoksične tvari9 H13 Koji je u stanju, nakon odlaganja, proizvesti drugu tvar koja će imati neko od gore navedenih obilježja, npr. kod procjeđivanja |
| **NAČIN PRIJEVOZA** R = Cesta A = ZrakT = Vlak/željeznica W = Unutarnji plovni puteviS = More |
| **FIZIKALNA OBILJEŽJA** 1. Praškovito/prah 5. Tekuće2. Čvrsto 6. Plinovito3. Viskozno/pasta 7. Drugo (navedi)4. Muljevito |

# PRILOG II. OBRAZAC ZAHTJEVA ZA IZDAVANJE DOZVOLE

|  |
| --- |
| **ZAHTJEV** **ZA IZDAVANJE DOZVOLE ZA AKTIVNOSTI UPRAVLJANJA OTPADOM** |
| **PODACI O PODNOSITELJU ZAHTJEVA** **I LOKACIJI UPRAVLJANJA OTPADOM** |
| Privredno društvo /obrt  |  |
| JIB |  |
| Matični broj poslovnogsubjekta / obrta |  |
| Adresa:  |  |
| Grad/Opština:  |  |
| Poštanski broj:  |  |
| Kanton |  |
| Kontakt osoba:  |  |
| Telefon: |  |
| e-mail adresa:  |  |
| **DOZVOLA SE IZDAJE ZA DJELATNOST**  | **Označiti s (X)** |
| Skupljanja  |  |
| Skladištenja  |  |
| Transporta |  |
| Obrade (R1-R13)  | R1 | R2 | R3 | R4 | R5 | R6 | R7 | R8 | R9 | R10 | R11 | R12 | R13 |
|  |  |  |  |  |  |  |  |  |  |  |  |  |
| Zbrinjavanja (D1-D15)  | D1 | D2 | D3 | D4 | D5 | D6 | D8 | D9 | D10 | D12 | D13 | D14 | D15 |
|  |  |  |  |  |  |  |  |  |  |  |  |  |
| **PODACI O PRAVU RASPOLAGANJA GRAĐEVINOM/LOKACIJOM** |
| Podnositelj zahtjeva JE vlasnik građevine/lokacije gospodarenja otpadom (posjedovni list ili z.k. ul.) |  |
| Podnositelj zahtjeva NIJE vlasnik građevine/lokacije gospodarenja otpadom i ima ugovor o zakupu građevine ili dijela građevine s zemljišnoknjižnim vlasnikom građevine |  |
| Podnositelj zahtjeva raspolaže građevinom/lokacijom temeljem (opisati, npr. koncesija) |  |

Mjesto i datum:\_\_\_\_\_\_\_\_\_\_\_\_\_\_\_ Podnositelj zahtjeva

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_

*potpis*

PRILOZI ZAHTJEVA:

|  |  |
| --- | --- |
| Elaborat upravljanja otpadom |  |
| Dokaz o raspolaganju građevinom (vlasnički list i, kad je potrebno, ugovor o zakupu s vlasnikom) |  |
| Upotrebna dozvola za objekat |  |
| Broj i strukturu zaposlenih |  |
| Izvod iz prostorno - planske dokumentacije |  |
| Katastarska oznaku lokacije na kojoj se objekat nalazi |  |

# PRILOG III. OBRAZAC ELABORATA UPRAVLJANJA OTPADOM

**ELABORAT UPRAVLJANJA OTPADOM**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

za obavljanje djelatnosti \_\_\_\_\_\_\_\_\_\_\_\_\_\_\_\_ postupkom \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

za \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

na lokaciji upravljanja otpadom \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Mjesto i datum izrade: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Verzija: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Dozvola za upavljanje otpadom:

|  |  |
| --- | --- |
| BROJ: | naziv organa koje izdaje dozvoluM.P. |
| DATUM: |

SADRŽAJ

1. **Podaci o podnositelju zahtjeva i lokaciji upravljanja otpadom**

Popis postupaka upravljanja otpadom, pripadajućih tehnoloških procesa, vrsta i količina otpada

Postupci upravljanja otpadom s pripadajućim tehnološkim procesima i kapacitetima tehnoloških procesa

Vrste otpada po postupcima upravljanja otpadom

Dopuštena količina otpada koja se može nalaziti na lokaciji u jednom trenutku

Očitovanje o recikliranju, pripremi za ponovnu upotrebu i svrsi postupka

1. **Uvjeti za obavljanje postupka upravljanja otpadom**

Opći uvjeti upravljanja otpadom

Posebni uvjeti upravljanja otpadom

1. **Tehnološki procesi**

Opis obavljanja tehnološkog procesa

1. **Obaveze praćenja emisija i ostale obaveze**
2. **Nacrt prostornog razmještaja tehnoloških procesa**
3. **Sheme tehnoloških procesa**
4. **Mjere nakon zatvaranja, odnosno prestanka obavljanja postupaka za koje je izdana dozvola**
5. **Prilozi**

# PRILOG IV. OBRAZAC PRATEĆEG LISTA

**PRATEĆI LIST ZA OTPAD**

|  |  |  |
| --- | --- | --- |
| **DIO A – PODACI O OTPADU** | **BROJ PL** |  |
| KLJUČNI BROJ |  |  |  |  |  |  |  |  | KOMUNALNI ☐ PROIZVODNI ☐ | OPASNI ☐ NEOPASNI ☐ |
| OPASNA SVOJSTVA HP1☐ H3☐ H4.1☐ H4.2☐ H4.3☐ H5.1☐ H6.1☐ H6.2☐ H8☐ H10☐ H11☐ H12☐ H13☐  |
| FIZIKALNA SVOJSTVA prah ☐ čvrsto ☐ pastozno ☐ muljevito ☐ tečno ☐ plinovito ☐ ostalo ☐ |
| PAKOVANJE OTPADA: rasuto ☐ posuda ☐ kanta ☐ kanistar ☐ kontejner ☐ bačva ☐ kutija ☐ vreća ☐ ostalo ☐ BROJ PAKOVANJA : \_\_\_\_\_\_\_\_\_\_ |
| OPIS OTPADA:  |
| KOLIČINA OTPADA U POŠILJCI: m3 kg VAGANJE ☐ PROCJENA ☐ |
| PORIJEKLO OTPADA: |
| **DIO B – POŠILJATELJ OTPADA** |
| NAZIV OSOBE**:** JIB.:SJEDIŠTE/ADRESA: KONTAKT OSOBA:KONTAKT PODACI: | DATUM PREDAJE POŠILJKE: ADRESA POLAZIŠTA: PREDAO: \_\_\_\_\_\_\_\_\_\_\_\_\_\_\_\_\_\_ potpisPRIJEVOZNIK PREUZEO: \_\_\_\_\_\_\_\_\_\_\_\_\_\_\_\_\_\_  |
| **DIO C – PRIMATELJ OTPADA** |
| PRIVREDNI SUBJEKT**:** JIB:SJEDIŠTE/ADRESA:OVLAŠTENJE ZA PREUZIMANJE OTPADA U POSJED:KONTAKT OSOBA:KONTAKT PODACI: | DATUM PREUZIMANJA POŠILJKE: ADRESA ODREDIŠTA: PREUZEO: \_\_\_\_\_\_\_\_\_\_\_\_\_\_\_\_\_\_ potpisPRIJEVOZNIK PREDAO: \_\_\_\_\_\_\_\_\_\_\_\_\_\_\_\_\_\_  |
| **DIO D – PRIJEVOZNIK OTPADA** |
| PRIVREDNI SUBJEKT**:** JIB:SJEDIŠTE/ADRESA: KONTAKT OSOBA:KONTAKT PODACI: | NAČIN PRIJEVOZA: REGISTARSKA OZNAKA:  |
| **NAPOMENA:**  |